ישיבת מליאה, כנסת 24, פרוטוקול מספר 139, 2022-06-07 00:00

איתן גינזבורג: חברי הכנסת, כנסת נכבדה, אני מתכבד לפתוח את ישיבת הכנסת.

איתן גינזבורג: היום יום שלישי, ח' בסיוון התשפ"ב, 7 ביוני 2022.

איתן גינזבורג: נתחיל בהודעה לסגנית מזכיר הכנסת.

איתן גינזבורג: בבקשה.

אלינור ימין: תודה.

אלינור ימין: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק פנייה לגופים ציבוריים באמצעי קשר דיגיטליים (תיקון מס' 2 והוראת שעה), התשפ"ב–2022, שהחזירה ועדת החוקה, חוק ומשפט.

אלינור ימין: לקריאה ראשונה, מטעם הממשלה: הצעת חוק הסדרת העיסוק בקרינה מייננת, התשפ"ב–2022; והצעת חוק הצלילה הספורטיבית (תיקון מס' 3) (צלילת היכרות), התשפ"ב–2022.

אלינור ימין: מסקנות ועדת הבריאות בעקבות דיון מהיר בהצעתם של חברי הכנסת אופיר כץ, אוסאמה סעדי, טטיאנה מזרסקי, יעל רון בן משה ויעקב מרגי בנושא:

אלינור ימין: התורים הארוכים לבדיקות MRI ומניעת שימוש על ידי המדינה בטכנולוגיה שתקצר אותם.

אלינור ימין: תודה.

איתן גינזבורג: תודה לסגנית מזכיר הכנסת.

איתן גינזבורג: חברי הכנסת, כמו בכל יום שלישי, נפתח בנאומים בני דקה.

איתן גינזבורג: כל המעוניין לנאום ילחץ על כפתור ההצבעה, אני מפעיל את לוח ההצבעה, בבקשה.

איתן גינזבורג: נתחיל עם ראשון הדוברים – חבר הכנסת בועז טופורובסקי, בבקשה.

בועז טופורובסקי: תודה רבה, אדוני היושב-ראש.

בועז טופורובסקי: חברות וחברי הכנסת, כמו בכל שבוע, גם השבוע אציין את פרטי תאונות הדרכים הקטלניות שהתרחשו בשבוע החולף.

בועז טופורובסקי: ביום רביעי, 1 ביוני, נהרג רוכב אופנוע בן 29 תושב טייבה בתאונת דרכים בכביש 4, סמוך למחלף בצרה; עוד באותו היום נהרג הולך רגל בן 69 ברחוב סוקולוב בחולון.

בועז טופורובסקי: ב-3 ביוני, יום שישי, נהרג פעוט בן שלוש לאחר שמכונית פגעה בו ברחוב אגריפס, סמוך לשוק מחנה יהודה, כאן ממש לידנו.

בועז טופורובסקי: אתמול, ב-6 ביוני, נהרג דניאל אהרן, ילד בן 13, כשרכב על קורקינט חשמלי בצומת העיפרון בפתח תקווה.

בועז טופורובסקי: ילד בן שלוש – תינוק בן שלוש – ועוד בחור בן 69 נהרגו כהולכי רגל.

בועז טופורובסקי: יש כבר 49 הרוגים שנהרגו מתחילת השנה כאשר הם הלכו ברגל ולא ציפו למכונית שתפגע ותהרוג אותם – כמעט 30% מההרוגים בתאונות הדרכים.

בועז טופורובסקי: השכול בדרכים לא פוסח על אף אחד ממשתמשי הדרך, ועלינו לעבוד מסביב לשעון כל הזמן בשביל להציל חיים.

בועז טופורובסקי: תודה רבה.

איתן גינזבורג: תודה רבה לחבר הכנסת בועז טופורובסקי.

איתן גינזבורג: אציין בהקשר הזה, אדוני, שהיום התקיים בוועדת הכלכלה דיון ביחס לצו להעלאת הקנסות של פקודת התעבורה, שהביא משרד התחבורה, של הגברת הקנסות.

איתן גינזבורג: היה דיון, זה לא הסתיים, לא הוצבע על זה.

איתן גינזבורג: יתקיים דיון, אני מניח, בשבוע הבא.

איתן גינזבורג: יש מקום להחמיר את הענישה מצד אחד, ומצד שני להיות מידתיים גם, וכמובן להרחיב את יכולת האכיפה, לא רק למשטרה אלא גם לפקחים עירוניים.

איתן גינזבורג: זה גם דבר שיגיע בעוד שבועיים לוועדת הכלכלה, ואני מקווה שזה יקבל תמיכה.

איתן גינזבורג: תודה רבה על הדברים החשובים.

איתן גינזבורג: חבר הכנסת אוריאל בוסו, בבקשה.

אוריאל בוסו: אדוני היושב-ראש, עוד היום נחשף שמשרד התחבורה הורה לחברת סופרבוס להפעיל בשבת שלושה אוטובוסים רבי-קיבולת של המטרונית בקריות.

אוריאל בוסו: פעילות הקווים היא כמובן בניגוד לחוק, בניגוד להחלטות ועדת הכלכלה, בניגוד להצהרותיה של שרת התחבורה כי חשובה לה גם שמירת יציבות הקואליציה.

אוריאל בוסו: אני קורא לחברים מהקואליציה, מהצד היותר-דתי, שאמרו שיש להם וטו על נושאים של סטטוס קוו – אולי זה הזמן להפעיל את הסעיף של הסטטוס קוו בנושא שמירת השבת, כי יותר משישראל שמרו את השבת, השבת שמרה עליהם.

אוריאל בוסו: תודה רבה.

איתן גינזבורג: תודה רבה לחבר הכנסת בוסו.

איתן גינזבורג: חברת הכנסת יעל רון בן משה, בבקשה.

יעל רון בן משה: תודה, אדוני היושב-ראש.

יעל רון בן משה: חבריי חברי הכנסת, היום קיבלתי מספר לא מבוטל של פניות שהגיעו ישירות אליי, כולן מתושבי עכו, שעוסקות בהודעה שהם קיבלו בימים האחרונים על כך שביום שישי הקרוב מערך התחבורה הציבורית בעיר עומד להשתנות וכ-25 קווים מהעיר עכו לסביבה, מתוך 30 בסך הכול, יבוטלו.

יעל רון בן משה: פגשתי פה היום את ראש העיר שמעון לנקרי, שעוסק בנושא, ואני מקווה שנצליח להביא פתרון בקרוב.

יעל רון בן משה: הנושא שדווקא רציתי לדבר עליו הוא על האפשרות להיות נציגה של אזור בכנסת, ואני מאוד שמחה לראות שגם חברת הכנסת ענבר בזק, שכנתי לגליל, נמצאת כאן, ועל החשיבות של זה, ששתינו יודעות לייצג את הציבור.

יעל רון בן משה: ואני רק חושבת, חברתי ענבר, מה היה קורה אם לא היינו פה בכנסת?

יעל רון בן משה: למי היו פונים תושבי עכו?

יעל רון בן משה: למי היו פונים תושבי טל-אל, שמתמודדים עכשיו עם איזושהי סיטואציה?

יעל רון בן משה: למי היו פונים תושבים בכרמיאל, בנהרייה, בנחף, במג'ד אל-כרום?

יעל רון בן משה: ועל חשיבות הייצוג האזורי.

יעל רון בן משה: לא במקרה גם שתינו נמצאות כאן כמעט כל יום בשעות אחר הצוהריים, גם לדיונים בני דקה.

יעל רון בן משה: המחיר המשפחתי שאנחנו משלמות בשליחות הזו – האם מישהו חוץ מאיתנו רואה את זה?

יעל רון בן משה: האם יש סיבה שנאומים בני דקה יהיו בשעה 16:00?

יעל רון בן משה: האם לא הגיעו הזמן לעדכן את שעות העבודה של מליאת הכנסת?

יעל רון בן משה: בעבר המליאה הייתה נפתחת בשעה 16:00 מכיוון שרוב חברי הכנסת היו גברים והיו נושאים במשרות נוספות, לדוגמה, ראשי עיר.

יעל רון בן משה: היה אפשר לעבוד במקביל לעבודת הכנסת.

יעל רון בן משה: האם בשנת 2022, שזה תפקידנו היחידי – אסור לנו לעסוק בנושאים נוספים – ואנחנו רוצים ייצוג אזורי, ואנחנו רוצים ייצוג גם של נשים, ואולי נשים שגרות רחוק, במרחק ארבע או חמש שעות נסיעה, האם הגיע הזמן לשנות את זה?

יעל רון בן משה: תודה.

איתן גינזבורג: תודה רבה.

איתן גינזבורג: שאלות שטוב שגם הכנסת תעסוק בהן.

איתן גינזבורג: אני יכול לזהות כאן במשכן כרגע לפחות שתי חברות כנסת שגרות במרחק של ארבע או חמש שעות נסיעה.

איתן גינזבורג: חבר הכנסת אבי מעוז, בבקשה.

אבי מעוז: תודה, אדוני היושב-ראש.

אבי מעוז: נאום הנדסת תודעה מס' 55, והפעם על פורשים.

אבי מעוז: היום אנו מציינים בכנסת 90 שנה להקמת האצ"ל.

אבי מעוז: כאשר הוקם האצ"ל ואנשי ההגנה חששו ממנו, מהתמיכה הציבורית שקיבל, בהנדסת תודעה הם מסגרו אותו בכינוי "הפורשים", כחלק ממסע דה-לגיטימציה שנמשך עד קום המדינה ולאחר מכן.

אבי מעוז: חלק מהצלחת המהלך היה כאשר עשרות שנים לאחר מכן חלק מבניהם ובנותיהם של אותם "פורשים", במירכאות, הפנימו את המסר וחצו את הקווים אל חיק מחנה השמאל "המקובל והנאור" – במירכאות, כמובן.

אבי מעוז: אבל זו לא רק היסטוריה.

אבי מעוז: היום האופורטוניסטים חסרי האידיאולוגיה שהונו את ציבור בוחריהם בדרך לשלטון, בראשות בנט, שקד וכהנא, ממסגרים את חבריהם, שמתעקשים להישאר נאמנים לערכים שבשמם נבחרו, כפורשים ומענישים אותם.

אבי מעוז: אני ממליץ לידידי חבר הכנסת ניר אורבך שלא להיכנע לטרור הזה, ולעשות כמעשה שיקלי וסילמן.

אבי מעוז: תודה.

איתן גינזבורג: תודה לחבר הכנסת מעוז.

איתן גינזבורג: חברת הכנסת ענבר בזק, בבקשה.

ענבר בזק: כבוד היושב-ראש, כנסת נכבדה, בסוף השבוע האחרון התפרסמה בידיעות וב-ynet כתבתה של גילית קוזבה, שחשפה עדויות של רופאות שהוטרדו בידי רופאים שעימם הן עובדות.

ענבר בזק: והיום פרסמה קרן נויבך ברשת ב' תוצאות סקר אינטרנטי של קבוצת הרופאות MedToo.

ענבר בזק: לפי הסקר הזה 46% מהרופאות ו-13% מהרופאים דיווחו על הטרדה או פגיעה מינית במקום עבודתם.

ענבר בזק: הנתונים האלה קשורים קשר הדוק להצעת החוק שלי לתיקון פקודת הרופאים, שעברה בקריאה טרומית כאן במליאה בדצמבר האחרון.

ענבר בזק: זו הצעה שמטרתה לטפל ברופאים שפוגעים מינית במהלך עבודתם.

ענבר בזק: מאז דצמבר ההצעה הזאת לא קודמה, לא נקבע לה דיון בוועדת הבריאות, ומשרד הבריאות שאמור היה לטפל בה עדיין לא קידם אותה.

ענבר בזק: מאז התפרסמו בתקשורת מספר מקרים קשים של רופאים שחשודים בפגיעה סדרתית בעשרות נשים, וכן הגיעו ללשכתי תלונות רבות בנושא.

ענבר בזק: הנתונים מדאיגים מאוד.

ענבר בזק: בכל יום שעובר, שבו חוק תיקון פקודת הרופאים אינו מתקדם, עוד ועוד נשים וגברים נפגעים מינית, ואין לנו דרך לעצור את התופעה.

ענבר בזק: אני מבקשת ממשרד הבריאות לעשות הכול כדי לקדם את העבודה על הצעת החוק במטרה למנוע פגיעה במטופלות, במטופלים, ברופאות וברופאים נוספים.

ענבר בזק: תודה רבה.

איתן גינזבורג: תודה רבה לחברת הכנסת בזק.

איתן גינזבורג: בכך תמו הנאומים בני דקה.

איתן גינזבורג: אה, בבקשה, חבר הכנסת אבוטבול.

משה אבוטבול: כבוד היושב-ראש, כנסת נכבדה, כאשר שמעתי שחברת הכנסת שירלי פינטו חיללה שבת לצורך השתתפות באירוע המכונה "שבת תרבות", נזכרתי בשיר הזיופים של השרה איילת שקד: "את לא אומרת כלום / מסיטה את המבט / את לא אומרת כלום / משבת לשבת נעלמת לאט".

משה אבוטבול: איילת מזייפת, שירלי פינטו מזייפת, אביר קארה מזייף, בנט מזייף, מפלגת ימינה מזייפת.

משה אבוטבול: מפלגה שלידתה נעשתה תוך חילול שבת בפגישה ברעננה, שבה ייסדו בנט ושקד את מפלגת הימין החדש.

משה אבוטבול: המפלגה ששכחה את הימין, שכחה את ארץ ישראל ועכשיו משכיחה גם את השבת והופכת אותה ליום של חול בפוליטיקה.

משה אבוטבול: "את לא אומרת כלום / מסיטה את המבט / את לא אומרת כלום / משבת לשבת נעלמת לאט".

משה אבוטבול: בושה.

איתן גינזבורג: תודה לחבר הכנסת אבוטבול.

איתן גינזבורג: בכך תם פרק נאומים בני דקה.

איתן גינזבורג: << הלסי >> ציון 90 שנים להקמת האצ"ל << הלסי >>

איתן גינזבורג: אנחנו עוברים במעבר חד לציון 90 שנים להקמת האצ"ל, הצעות מס' 1119, 2702 ו-2704.

אחמד טיבי: אז אני יוצא.

אחמד טיבי: אז אני יוצא.

אופיר אקוניס: - - -

איתן גינזבורג: כנסת נכבדה, חבריי חברי הכנסת, ותיקי ארגון האצ"ל שכאן איתנו ביציע, ברוכים תהיו.

איתן גינזבורג: היום אנחנו מציינים 90 שנים להקמת האצ"ל.

איתן גינזבורג: "כל הרוצה לדעת יודע כי לחיסול השלטון הנוכרי ולהקמת המדינה העברית קדמה מלחמת שחרור עברית", כך כתב מפקד האצ"ל מנחם בגין.

איתן גינזבורג: בימי השמדת העם וגזלת הארץ קמה לו לישראל בצרתו, שכמותה לא הייתה, מחתרת לוחמת, מצילה, פודה.

איתן גינזבורג: כל מבצע בה עלה על קודמו בעוז, במחץ, בהיקף.

איתן גינזבורג: ארגון האצ"ל קם בצל מאורעות תרפ"ט בהשפעתו של זאב ז'בוטינסקי, והחדיר לציונות את ההתנערות ממשקעים גלותיים ותחושת התבוסתנות, את זקיפות הקומה, את הזכות והחובה להגן על עצמנו, ואת המאמץ האדיר לשחרור המולדת.

איתן גינזבורג: לאצ"ל מיוחסות פעולות רבות שחקוקות עמוק בהיסטוריה של העם היהודי על אדמת ישראל.

איתן גינזבורג: בהקרבה עצומה ובאומץ רב פעלו לוחמי האצ"ל להחלשת השלטון הבריטי.

איתן גינזבורג: יש אומנם סיבות רבות לעזיבת הבריטים את הארץ, אבל לעיתוי ולתוצאה הסופית הייתה חשיבות בפני עצמה, ולאצ"ל – כוח בעל השפעה על קץ המנדט ועל הקמתה של מדינת ישראל.

איתן גינזבורג: עם זאת, צריך לומר ביושר שהיו כאלו שהתנגדו בתוקף למדיניות האצ"ל, מבית ומחוץ.

איתן גינזבורג: גם לאחר הקמת המדינה, יוצאי האצ"ל, יוצאי הארגון, התקשו למצוא עבודה בשירות המדינה, ולא אחת הרגישו נטע זר בגדודי צה"ל שהתבססו על אנשי ההגנה והפלמ"ח.

איתן גינזבורג: הם חשו שהשלטון מנסה לטשטש את העשייה שלהם ולהשאיר אותם בצל, להשכיח את תרומתם למאבק השחרור.

איתן גינזבורג: ובכן, ובכן, חברי הכנסת, העשייה של אותם לוחמים לא נשכחה.

איתן גינזבורג: מכאן במשכן הכנסת שבירושלים הבירה, בחלוף 90 שנים, אנחנו מוקירים ומכבדים את לוחמי האצ"ל ואת גבורתם.

איתן גינזבורג: אין לנו כל צל של ספק בנוגע לאמונתם בדרך, לשליחותם ולהשפעתם על עצם קיומנו כאן היום.

איתן גינזבורג: הצורך בפעולה במחתרת של מעטים מול רבים, בכוחות דלים ובאמצעים זעומים, תוך סכסוך פנים-יהודי ובין-ארגוני, נמחה ונמחק כאשר כיום למדינת ישראל צבא אחד חזק המורכב מכל חלקי העם, צבא הגנה לישראל.

איתן גינזבורג: צה"ל מפעיל את מלוא כוחו היכן שנדרש ומתי שנדרש עם נשק וטכנולוגיות חדשניות, ויכולות התקפה והגנה מהטובות בעולם כולו.

איתן גינזבורג: פעולותיהם של אנשי האצ"ל יכולות לראות או להיראות כאבני הבניין הראשונות לכוח הצבאי שלרשותנו כיום.

איתן גינזבורג: אני מבקש לברך את חבר הכנסת אופיר אקוניס על היוזמה לציון 90 שנים להקמת האצ"ל.

איתן גינזבורג: ואני מברך את יוצאי האצ"ל שהגיעו היום למשכן, ומודה ללוחמים על פועלם ועל שליחות למען כינון המדינה העברית בארץ ישראל, מדינתו הדמוקרטית של העם היהודי.

איתן גינזבורג: אני מזמין את חבר הכנסת אופיר אקוניס לומר דברים ביום המיוחד הזה.

איתן גינזבורג: בבקשה, אדוני, חמש דקות לרשותך.

אופיר אקוניס: תודה לך, אדוני היושב-ראש.

אופיר אקוניס: חברות וחברי הכנסת, יוצאות ויוצאי אצ"ל ובני משפחותיהם המכובדים ביציע, שכיבדו אותנו, אדוני היושב-ראש, גם קודם לכן יחד עם ראש הממשלה לשעבר נתניהו וחברי הכנסת ויושב-ראש הכנסת לשעבר לוין והאחרים באודיטוריום במפגש מרתק ומרגש.

אופיר אקוניס: ואני שמח על ההזדמנות לציין גם במליאת הכנסת את יום השנה ה-90 להקמתו של הארגון הצבאי הלאומי האצ"ל, הארגון שלו יש מקום של כבוד בסיום הכיבוש הבריטי על ארץ ישראל ובניצחון על האויב הערבי, שהביא לתקומת ישראל לפני 74 שנים.

אופיר אקוניס: ארץ ישראל – בכוח הזכות ולא בזכות הכוח, כך אמר מנחם בגין, מנהיג האצ"ל, ראש הממשלה השישי.

אופיר אקוניס: ברוח התפיסה הזאת, אדוני היושב-ראש, חברות וחברי הכנסת, פעל הארגון מאז הקמתו ועד פירוקו.

אופיר אקוניס: הפירוק היה זמן קצר מאוד לאחר קום המדינה, אני כמובן אתייחס לפרשייה העצובה והטרגית הקשורה גם בעניין זה.

אופיר אקוניס: ובכן, גם אתה ציינת זאת, אדוני היושב-ראש, ותרשה לי באמת, אם יורשה לי, קצת לחדד אותך.

אופיר אקוניס: אתה דיברת על תרומתו של אצ"ל לסיום המנדט הבריטי, ואתה שיבחת, ואני מעריך את זה, אני חייב להגיד לך, ואפילו קצת הפתעת אותי.

אופיר אקוניס: אבל אני רוצה לבוא ולומר לך, וגם לשר התיירות שנכנס: התרומה של אצ"ל לסיום המנדט הבריטי, בעצם להחלטה של ממשלת הוד מעלתו בלונדון, וההודעה לאו"ם על סיום המנדט ב-14 במאי, היא כבירה, היא ענקית.

אופיר אקוניס: היסטוריונים רבים רואים בפעילותו של אצ"ל לא רק הזרז העיקרי להודעת בריטניה על סיום המנדט, אלא, ואגב, בשל שלוש פעולות עיקריות שמייד אמנה אותן, הזרז כמעט החשוב ביותר, הייתי אומר, לקראת ההודעה על סיום המנדט הבריטי.

אופיר אקוניס: ובכן הפעולות העיקריות: בראש ובראשונה, הראשונה והעיקרית – הפריצה ושחרור כלא עכו.

אופיר אקוניס: זוהי פעולה שמבחינה צבאית, עד היום, אדוני היושב-ראש, נחשבת לפעולה הירואית במונחים צבאיים, ביטחוניים.

אופיר אקוניס: הפעולה הנוספת – תליית הסרג'נטים הבריטים בעיר נתניה בחורשה סמוך לעיר.

אופיר אקוניס: אדוני שר התיירות, לכן אתה כאן, אולי?

אופיר אקוניס: ובכן, אתה מכיר את חורשת הסרג'נטים.

אופיר אקוניס: אז נתניה הייתה עיירה חוף צעירה, קטנה, סמוך לחוף הים בצידו המערבי של מה שמכונה היום כביש החוף.

אופיר אקוניס: החורשה נמצאת בצידה המזרחי של מסילת הברזל בין תל אביב לחיפה שלא הייתה קיימת אז.

אופיר אקוניס: אחד ממובילי הפעולה הוא, כידוע, אביה של מזכירת הכנסת לשעבר ירדנה מלר-הורוביץ, והזכרתי גם את הדברים בדברי הפרידה שלי ממנה.

אופיר אקוניס: והפעולה במלון המלך דוד, לא רחוק מכאן, נדמה לי במרחק של שניים או שלושה קילומטרים ממשכן הכנסת – פעולה שעוררה מחלוקת בזמנו, אבל, ללא כל צל של ספק, ובידיעה מוחלטת, על פי עדותו של מפקד הארגון מנחם בגין, ניתנה אזהרה למטה המרכזי של בריטניה, ששכן במלון המלך דוד, אבל הם לא שעו לה, והתוצאות ידועות.

אופיר אקוניס: המאבק של אנשי אצ"ל, של הארגון, היה נחוש ומתמיד.

אופיר אקוניס: הדבר המרכזי ביותר בו הוא האמונה היוקדת, שהיא דבר נדרש, אדוני היושב-ראש, כאבן יסוד בכל פעילות של אדם בזירה הציבורית.

אופיר אקוניס: אין לך אמונה יוקדת ברעיון שאותו אתה מוביל – אין לך מה לעשות בזירה הציבורית.

אופיר אקוניס: אני אומר את זה לחברות ולחברי הכנסת.

אופיר אקוניס: זה לא בוא ולך ממפלגה למפלגה, מספסל לספסל, בין כנסת אחת למשנה.

אופיר אקוניס: יושב כאן חבר הכנסת לוין, שנכנס איתי לכנסת ב-2009, אנחנו כבר מוותיקי חברי הכנסת עוד מעט, לפי תדירות ההחלפה של הכנסות.

איתן גינזבורג: ממש.

אופיר אקוניס: אני מרשה לעצמי לומר גם בשמו שיש בנו האמונה היוקדת שהייתה בלוחמי האצ"ל ברעיון המרכזי שבלעדיו אין תוחלת לאדם פוליטי, ובמקרה שלנו, וגם של לוחמי האצ"ל, כמובן, שמהם שאבנו – זכות העם היהודי על ארץ ישראל כולה, שלמותה הטריטוריאלית של ארץ ישראל, או כפי שהגדיר את הדבר זאב ז'בוטינסקי: ציון כולה שלי.

אופיר אקוניס: ובכן, זוהי אבן היסוד לפעילות אצ"ל, להקמת תנועת החרות סבא, והיום, בגלגולה המודרני, סיעת הליכוד ותנועת הליכוד, התנועה הלאומית-ליברלית.

אופיר אקוניס: "כל הרוצה לדעת יודע כי לחיסול השלטון הנוכרי ולהקמת המדינה העברית קדמה מלחמת שחרור עברית.

אופיר אקוניס: - - - במסמך החיסול רב-המשמעות מודים הבריטים כי כל ריכוזי חילותיהם לא יכלו לה למחתרת העברית - - - כך ניצח המרד ונכבשה העצמאות", כך כותב, אדוני היושב-ראש, חברות וחברי הכנסת, מנחם בגין בהקדמה לספרו "המרד", המתאר את השנים הללו שבהן פיקד על הארגון הצבאי הלאומי.

אופיר אקוניס: אבל – ואני רוצה להתייחס היום גם לדבר הבא:

אופיר אקוניס: עד מהפך 1977 מודרו לוחמי האצ"ל ממקומם הראוי בתקומת ישראל.

אופיר אקוניס: הדרה מודעת, הדרה של הסחת דעת, של טשטוש ההיסטוריה, של רצון לבטל חלק ניכר מן המאבק על הקמת מדינת ישראל, וכמובן חלק עיקרי של התנועה הציונית, על ידי ניסיון למחוק את ההיסטוריה, לטשטש אותה ולכתוב אותה מחדש.

אופיר אקוניס: זה דבר שכל אדם, אדוני היושב-ראש, תהא השקפתו הפוליטית אשר תהא, צריך למחות עליו.

אופיר אקוניס: משום שלכאורה – וכמובן אנחנו לא נעשה את הדבר הזה משום שאנחנו רוחשים כבוד לכל הפעילות הציונית על כל חילוקי הדעות בה.

אופיר אקוניס: הטשטוש הזה הוא חמור מאין כמותו.

אופיר אקוניס: היה נדרש המהפך הפוליטי של 17 במאי ועלייתו של מפקד האצ"ל מנחם בגין לראשות הממשלה בפתק הבוחר כדי להחזיר בעצם את האמת ואת הצדק.

אופיר אקוניס: לא רק להחזיר – לקומם אותם מחדש.

אופיר אקוניס: אתה אפילו הזכרת, אדוני היושב-ראש – זאת עוד נקודה שהפתיעה אותי – בצדק הזכרת, שגם בצבא ההגנה לישראל, אפילו בשמו נטעו יוצאי ההגנה את המילה "ההגנה".

אופיר אקוניס: הרי יש משטרת ישראל, יש רכבת ישראל, יש דואר ישראל, יש קול ישראל.

אופיר אקוניס: אבל היה "צבא ההגנה לישראל".

אופיר אקוניס: לא בכדי, ואני חושב שצריך לדעת את הדבר הזה.

אופיר אקוניס: וכמובן, אנחנו מצדיעים ללוחמי צה"ל מן היום הראשון להקמתו, מפקודת היום הראשון להקמתו בסוף מאי 1948.

אופיר אקוניס: אבל מייד ניגע בתקרית אחת חמורה ביותר שגם צבא ההגנה לישראל קשור בה וגם האצ"ל קשור בה.

אופיר אקוניס: ובכן, ההתעלמות המכוונת הזאת הסתיימה במאי 1977, והינה, כל מי שניסה למחוק את חלקו של אצ"ל בתקומת ישראל הפסיד.

אופיר אקוניס: אנחנו כאן גם בכנסת, גם במקומות אחרים, גם בטקסים ממלכתיים – בשבוע הבא, אני מניח, חבר הכנסת לוין, אני, ראש האופוזיציה נתניהו ואחרים, נהיה בחלקה בנחלת יצחק כמדי שנה בטקס האזכרה לנרצחי אלטלנה.

אופיר אקוניס: ברוך השם, הכנסנו, הבאנו וחשפנו את האמת.

אופיר אקוניס: אני הזכרתי, אדוני, שני דברים, ואני אגע בהם בקצרה ממש, משום שאנחנו רוצים לשמוע עוד דוברים.

אופיר אקוניס: אני מייד אסיים.

אופיר אקוניס: ובכן, לאלטלנה, שאליה התכוונתי, קדם הסזון.

אופיר אקוניס: מסע הציד הזה, סזון, הוא מן הפרשיות החמורות, המביכות, האומללות, מעוררות הסלידה שקרו בתולדות התנועה הציונית.

אופיר אקוניס: חבורה של לוחמים בפני עצמם אשר לא ראו את דרכם כדרכיהם של לוחמי האצ"ל פשוט הלשינו, חטפו, עינו, בקיבוצים שעדיין קיימים, שגם ביקרתי בחלקם במרוצת החיים שלי, את לוחמי האצ"ל כדי להסגיר אותם לשלטונות הבריטיים, תוך כדי עינויים קשים.

אופיר אקוניס: שמעתי במו אוזניי.

אופיר אקוניס: לא רק קראתי, אלא שמעתי מחלק מן האנשים היושבים כאן מוותיקי האצ"ל.

אופיר אקוניס: זה דבר בלתי נסלח.

אופיר אקוניס: אני מנצל את ההזדמנות הזאת לקרוא לכל מי שהיה קשור אז לתנועת העבודה לדורותיה להתנצל, להרכין ראש, לומר: טעינו, שגינו.

אופיר אקוניס: המעשה של הסזון היה הלשנה נוראה.

אופיר אקוניס: וכמובן, המעשה השני, אדוני היושב-ראש, בשלהי חודש יוני, הירי המכוון שהתעצם עם הידיעה על עלייתו של מנחם בגין אל הספינה שעלתה על שרטון בחוף תל אביב.

אופיר אקוניס: נדמה לי שדודו של חבר הכנסת לוין היה מפקדה.

יריב לוין: דוד של אימי.

אופיר אקוניס: דוד של אימך.

אופיר אקוניס: ובכן, זה כמו דוד בעצם.

אופיר אקוניס: כשהיינו קטנים כולם היו "הדוד".

אופיר אקוניס: ובכן, הדוד של אימו, זכרה לברכה, של חבר הכנסת לוין פיקד על האונייה.

אופיר אקוניס: גם כאן לא הייתה מעולם התנצלות.

אופיר אקוניס: לא הכירו אף פעם ברצח הזה, ואף אחד – תקשיבו טוב, אני אומר את זה בצורה הכי ברורה - -

משה אבוטבול: "התותח הקדוש".

אופיר אקוניס: נכון.

משה אבוטבול: בושה.

אופיר אקוניס: - - אף אחד לא יכבס מילים על ההתרחשויות ביוני 1948 סמוך למלון דן בעיר תל אביב, בעצם בין חוף בוגרשוב לחוף פרישמן.

אופיר אקוניס: גם את האנדרטה שמוצבת שם ומספרת את הסיפור חנכו רק בתחילת שנות האלפיים.

אופיר אקוניס: אכן כך, כפי שצוין כאן, התותח אשר ירה מן הבית האדום ברחוב הירקון בתל אביב על אלטלנה כונה על ידי דוד בן-גוריון – ונדמה לי אפילו שזה היה במליאת הכנסת אבל אינני חותם על כך – "התותח הקדוש", שיוצב בבית המקדש השלישי שייבנה.

אופיר אקוניס: כלומר בן-גוריון ראה את בית המקדש השלישי על הר הבית בחזונו אבל שם הוא ראה את התותח הקדוש כאחד המוצגים.

אופיר אקוניס: ובכן, אדוני היושב-ראש, על שתי פרשיות אלה אין לעבור לסדר היום, אין לשכוח ואין לסלוח.

אופיר אקוניס: אני חושב שבכל פעם שמדברים על הארגון הצבאי הלאומי ועל לוחמיו צריך להזכיר את שתי הפרשיות האומללות האלה שהן ככתם על ההיסטוריה של תנועת העבודה ההיסטורית שהובילה אותם.

אופיר אקוניס: "מסביבנו היה חושך - - - אין שביב אור.

אופיר אקוניס: - - - אבל מבעד לאפלה כבר בקע האור.

אופיר אקוניס: ובהפציע השחר – תמיד מאדים הוא.

אופיר אקוניס: - - - יצאנו, יצאנו מעבדות לחירות.

אופיר אקוניס: מחר תזרח השמש.

אופיר אקוניס: וילדים יצחקו".

אופיר אקוניס: כך מסיים מנחם בגין, מנהיג הארגון הצבאי הלאומי, ראש הממשלה אשר עמד על הדוכן הזה מאות פעמים, ונאם כאן 29 שנים כראש אופוזיציה ועוד שש שנים כראש ממשלה ושר ביטחון בישראל, הוא מסיים את ספרו "המרד".

אופיר אקוניס: ודבר אחרון ממש, היום, 7 ביוני, אדוני היושב-ראש, אנחנו מציינים את יום השנה לפעולה שנקט ראש הממשלה בגין, לטעמי בהשראת המנהיגות שלו כמנהיג אצ"ל, והיא הפצצת הכור הגרעיני בעיראק, שהצילה עשרות אלפי ילדים וילדות ישראלים, וגם מבוגרים, מהנשק הגרעיני שהכין סדאם חוסיין, מן הפצצות האטומיות שלו.

אופיר אקוניס: אני בטוח שההחלטה, שהתקבלה בניגוד מוחלט להמלצת זרועות הביטחון אז, התקבלה רק משום שידע לא רק להנהיג את מדינת ישראל כמנהיג מופת, אלא הבסיס לכך היה מנהיגותו על הארגון הצבאי הלאומי עד הקמת המדינה.

אופיר אקוניס: תל חי ותודה רבה.

דוד ביטן: תודה לחבר הכנסת אקוניס.

דוד ביטן: כל הכבוד.

דוד ביטן: חבר הכנסת יצחק פינדרוס.

דוד ביטן: פינדרוס, זה בגלל אתמול, אתמול נתת לגפני, עכשיו נתנו לך?

יצחק פינדרוס: לא, גפני לא מגיע מבני ברק.

יצחק פינדרוס: אדוני היושב-ראש, אם אתה מדבר על אתמול אני חייב לומר לך, היו פה שלושה אירועים.

יצחק פינדרוס: אדוני היושב-ראש, אמרתי את זה ליריב היום, היו פה שלושה אירועים: האירוע של חוק יהודה ושומרון, האירוע של המינוי ההזוי הזה של אותו אחד להיות שר דתות והאירוע השלישי, שלדעתי הוא האירוע העולה על כולם – יואב לא נמצא פה – זה החוק להנצחת זכרו של ברל כצנלסון, שהוא נפל דווקא בג'נטלמניות של האופוזיציה, שדווקא פרגנה ואמרה להם: תחליפו איזה קיזוז שאתם רוצים, והם, מרוב הג'נטלמניות הזאת, התבלבלו והחוק הזה נפל.

יצחק פינדרוס: אני מקווה שהייעוץ המשפטי לא יגיד להם שיש נסיבות חריגות לשבוע הבא, כשהממשלה תצטרך להעביר לגלעד קריב את החוק הכי מרכזי שלו.

יצחק פינדרוס: אני חושב שזה הדבר הכי משמח, ואני גם רוצה להגיד למה.

יצחק פינדרוס: תראו, אנחנו מציינים 90 שנה להקמת אצ"ל, ואני לא צריך להרחיב.

יצחק פינדרוס: אין לי ספק שלאופיר יש הרבה יותר ידע ממני, אף שגם אני גדלתי על הסיפורים, גם על המסירוֹת של האנשים לבריטים וגם על התותח.

יצחק פינדרוס: כולנו גדלנו על הסיפור הזה.

יצחק פינדרוס: אבל יש משהו שהוא נמשך, ואם נסתכל בראי ההיסטורי, כבר באמת אותן 90 שנה, 100 שנה, פחות או יותר, הוא נמשך, אותו דבר, רק שיטות הלחימה משתנות.

יצחק פינדרוס: זה נכון שהיום לא נלחמים עם סוסים וחרבות כמו שנלחמו לפני פיתוח חומר הנפץ, אבל נלחמים באותן שיטות.

יצחק פינדרוס: אין לגיטימציה, מי שיורה בתותח הוא הממלכתי, מי שמקבל את היריות הוא חסר הממלכתיות, מי ששומר על הצבא שלנו זה הממלכתי, מי שמנסה לשמור על המדינה הוא לא ממלכתי.

יצחק פינדרוס: אלה אותן שיטות.

יצחק פינדרוס: בגין נהיה יקיר האומה הישראלית, מי שלא יודע, רק אחרי שהוא כבר לא היה רלוונטי בשלטון.

יצחק פינדרוס: אז כולם פתאום – בגין.

יצחק פינדרוס: אני, כילד, כילד, זוכר את כלי התקשורת – אז היו רק ידיעות אחרונות ומעריב – את הזעזוע מהדבר הזה שהאיש הקיצוני הזה – איתמר, אתה חושב שאתה קיצוני – האיש הקיצוני הזה שנהיה ראש ממשלה, זו הייתה הרגשה.

יצחק פינדרוס: איתמר בן גביר נהיה ראש ממשלה, פחות או יותר זו הייתה האווירה אז, ומה הולך לקרות במדינת ישראל.

יצחק פינדרוס: ואני מקבל טלפון גם, בדרכי לכאן עכשיו, מאיזשהו אזרח מודאג, אני לא יודע איך הוא הגיע למספר הטלפון שלי: מה אתם נדבקתם לליכוד?

יצחק פינדרוס: ואני רוצה להציע – ואני שומע את זה גם מחבריי מהקואליציה מדי פעם:

יצחק פינדרוס: מה יש לכם מהדבר הזה?

יצחק פינדרוס: מה אתם נדבקתם?

יצחק פינדרוס: אז קודם כול, יש רק צד אחד של המפה שמסוגל בכלל להגיע לדברים כאלה, מסוגל להגיע, כן, לירות ולמסור ולשפוט במשפט עקום ולעשות הכול בשם הממלכתיות והחברתיות ולא להתנצל על כך, ולהרגיש טוב עם זה, ולדעת שהם הרגו אנשים והכול בסדר, כי הם עושים את זה ממלכתי והם עושים את זה לפי התקנון ולפי החוקה.

יצחק פינדרוס: ואפילו היה דיון על זה בין החברים, עשו את זה בצורה מסודרת, לא כאלה חוליגנים כמו הימנים האלה, שהכול כזה פרטץ'.

יצחק פינדרוס: הם אנשים ממלכתיים, הם הממלכתיות.

יצחק פינדרוס: אבל כבר למדנו על זה, "רק אין יראת אלהים במקום הזה והרגוני".

יצחק פינדרוס: אבל אני מציע לכולם, ואני אומר את זה בכנות:

יצחק פינדרוס: משה פוקסמן בספר שלו מתאר גם את הזעזוע וגם את התחושה שמדינת ישראל הולכת לאבדון ברמה הבין-לאומית, היא הולכת להיות מוקצה מחמת מיאוס ברמה הבין-לאומית, שלא לדבר שתמיד, משום מה, בשלטון של החוליגנים האלה מהימין, המצב תמיד השתפר ברמה הבין-לאומית.

יצחק פינדרוס: ראו 12 השנה שאתם אוהבים להזכיר תמיד, ראו השנים של מנחם בגין, שלא היה פחות רצוי בבירות העולם.

יצחק פינדרוס: אבל היה דבר אחד שהוא קשור אחד בשני, ואוהבים לשכוח את זה, ומשה פוקסמן הולך על זה לאורך כל הספר שלו ומדגיש את זה: מנחם בגין לא היה איש דתי, הוא גם לא היה איש חרדי, הוא גם לא היה ממצביעי יהדות התורה, אבל הבין את מה שמבינים, דרך אגב, כמעט כל מנהיגי הליכוד לדורותיהם וכמעט כל אנשי הליכוד לדורותיהם: אין לנו זכות בארץ הזאת בלי היהדות.

יצחק פינדרוס: אין לנו.

יצחק פינדרוס: הכבוד העמוק והאמיתי, שלמי שלא יודע היה לו באופן מהותי, באופן מהותי, לא באופן קואליציוני בגלל איזשהו הסכם או בגלל איזשהו משהו אחר, באופן מהותי.

יצחק פינדרוס: אזכיר שיהדות התורה, אגודת ישראל, בהיסטוריה שלה לא נכנסה לאף קואליציה – לא רצתה להיכנס – עד 1977.

יצחק פינדרוס: לא הסכימה להיות חלק מקואליציה עד 1977.

יצחק פינדרוס: רק ב-1977, כשבא מנחם בגין עם הכבוד המינימלי למסורת היהודית, הכבוד המינימלי לדת.

יצחק פינדרוס: כולם זוכרים את מנחם בגין הולך בקהיר ברגל לבית הכנסת כראש ממשלה, ובואו, אף אחד לא חשב שהוא שומר שבת.

יצחק פינדרוס: לא, החליטו שהוא שומר שבת, ידעו שהוא לא האיש, אבל הוא אמר: אני ראש ממשלת ישראל, אני מייצג את ישראל, אני לא יכול לנסוע ברכב בשבת ויהי מה.

יצחק פינדרוס: יתרה מזו, הזעזוע הגדול באחד הדברים שהיו בכלי התקשורת היה כשהוא נסע לארצות הברית – איך הוא יתמודד בלי התנועה הרפורמית והקונסרבטיבית.

יצחק פינדרוס: ובגין, בנסיעה הראשונה שלו לארצות הברית, הזמין את עצמו לשלושה מנהיגי היהדות האורתודוקסית בארצות הברית, חבש כיפה ובא אליהם.

יצחק פינדרוס: הוא לא הסכים שיבואו אליו.

יצחק פינדרוס: הם לא ביקשו, הם לא הזמינו אותו אפילו.

יצחק פינדרוס: הוא אומר: אין דבר כזה, אני בא לארצות הברית, אני המנהיג של מדינת ישראל, אני בא ליהדות, למי שמייצג את היהדות.

יצחק פינדרוס: הוא לא הסכים לפגוש את אנשי הרפורמים והקונסרבטיבים שם.

יצחק פינדרוס: והם היו הלוביסטים, עד שבאו והתחננו אליו, אמרו לו: שמע, אתה לא יכול לריב גם עם קרטר וגם איתם, די, תוריד פרופיל, כמו שאומרים לנו היום, דרך אגב, מדי פעם.

יצחק פינדרוס: אומרים לנו: חבר'ה, אתם צודקים, אבל בואו תורידו פרופיל, אי-אפשר בממלכתיות.

יצחק פינדרוס: והאנשים האלה עם הכבוד הזה, בסוף זה לא עזר לאף אחד כלום.

יצחק פינדרוס: בסוף זו האמת שמנצחת.

יצחק פינדרוס: שם נמצא העם היהודי.

יצחק פינדרוס: רק אם אין יראת אלוקים במקום הזה והרגוני, רואים את זה בצד אחד, אז היום השתנו השיטות.

יצחק פינדרוס: אז הולכים לבית משפט ותופרים תיקים, עושים כל מיני דברים, העיקר את הדבר הזה להוריד.

יצחק פינדרוס: אבל בואו נסת

יצחק פינדרוס: כל אחרי 90 שנה.

יצחק פינדרוס: זה לא עזר להם.

יצחק פינדרוס: לא עזר להם.

יצחק פינדרוס: אף אחד לא זוכר שצבא ההגנה לישראל זה ההגנה.

יצחק פינדרוס: אתה צריך לבוא להזכיר לנו את זה פה, אף אחד לא זוכר את זה.

יצחק פינדרוס: כל עם ישראל יודע שהיו שלושה ארגונים ולא ארגון אחד, וזה לא יעזור להם.

יצחק פינדרוס: החלום הוורוד שלהם שהיהדות תיעלם פה, במדינת היהודים, וכולם יהיו צברים כאלה, ישראלים, מכור ההיתוך הישראלי, פרח וברח להם.

יצחק פינדרוס: אתה מסתובב בשווקים, אתה מסתובב בעם, מי כמוך יודע - - -

דוד ביטן: פינדרוס, רשמתי לך דקות.

דוד ביטן: כבר עברת את הזמן.

יצחק פינדרוס: אין בעיה, אני מסיים.

יצחק פינדרוס: אתה מסתובב בעם, ומי כמוך יודע את זה, בראשון, בכל מקום אתה מסתובב, העם צמא למסורת.

יצחק פינדרוס: כמות בתי הכנסת שנפתחו בתל אביב בעשור האחרון היא בלתי נתפסת.

יצחק פינדרוס: אני לא בטוח אם לא יותר מירושלים.

יצחק פינדרוס: כמות בתי הכנסת שנפתחו בתל אביב.

יצחק פינדרוס: עם ישראל ינצח ועם ישראל חי וקיים, ולא יעזור לאף אחד כלום ולא כל תרגיל אפשרי אחר.

יצחק פינדרוס: תודה רבה.

דוד ביטן: תודה.

דוד ביטן: חבר הכנסת איתמר בן גביר.

איתמר בן גביר: אדוני היושב-ראש, כבוד השר, גיבורי האצ"ל ומשפחותיהם, חבר הכנסת אקוניס – מגיע לך יישר כוח גדול, נער הייתי כשיצאתי למחאות מול הסכמי אוסלו הארורים שבהם נשפך דם יהודי; נער הייתי כשיצאתי להפגין נגד מדיניות ההבלגה ונגד החרפה שהייתה כאן באותם ימים; ונער הייתי כשהדוד שלי, דוד אבינועם, לקח אותי לצד ואמר לי שאני לא העצור הראשון במשפחה שנעצר בגין כרוזים והפגנות: אימא שלי שושנה, זיכרונה לברכה, גם היא נעצרה.

איתמר בן גביר: ולא סתם נעצרה אלא נעצרה בגיל 14 אחרי שהדביקה כרוזים של האצ"ל.

איתמר בן גביר: גם רעייתי איילה הייתה נערה כשסיפרו לה שסבא שלה, סבא מצליח, היה באצ"ל, ולא סתם פעיל, אלא השתתף בפעולה המפורסמת של פיצוץ קולנוע רקס.

איתמר בן גביר: כחייט, הוא התבקש לתפור חליפה, לשים שם פצצה, להיכנס לקולנוע ולהותיר את החליפה על הכיסא.

איתמר בן גביר: והפצצה אכן התפוצצה.

איתמר בן גביר: כאלה היו אנשי האצ"ל, עם מסירות נפש עצומה לעם ישראל, ולב חם לעם שעבר גלויות קשות, פוגרומים ושואה; כאלה היו אנשי האצ"ל, שלא היססו לעשות פעולות הירואיות, שהרתיעו את הבריטים והסבירו להם שהם לא בעלי הבית על ארץ ישראל.

איתמר בן גביר: אנשי האצ"ל לא שנאו את הבריטים – הם אהבו את היהודים, וכדי להגן על העם היהודי הם עשו כל שביכולתם.

איתמר בן גביר: כן, לא תמיד הבינו את זה; לא מעט פעמים הם מצאו עצמם נרדפים דווקא על ידי אחיהם, אבל הם לא התייאשו והמשיכו.

איתמר בן גביר: כדי שהעם היהודי ימצא מנוח לכף רגלו הם דאגו להוציא מארץ ישראל את מי שהפריע להקמת מדינתנו, ותמיד תמיד נזכור מי גירש את הבריטים מהארץ.

איתמר בן גביר: באותם ימים התוקפנות של האויב לא ידעה שובע, ונדרשה פעולה נחרצת אל מול הפורעים הרבים שאיימו להשתלט על המולדת.

איתמר בן גביר: אנשי האצ"ל לחמו בגבורה, בעוז, עד להשבת הכבוד הלאומי של העם היהודי, שסבל רבות בגולה.

איתמר בן גביר: הם לחמו ושילמו בחירותם, בדמם, כדי שיהודים יוכלו ללכת כאן בלי לפחד, בכבוד.

איתמר בן גביר: אנשי האצ"ל הבינו ששקט הוא רפש.

איתמר בן גביר: כשרוצחים יהודי אסור לשתוק, כשרומסים את העם היהודי אסור להבליג.

איתמר בן גביר: הם הבינו שאם לא נעמוד בגבורה מול האויבים שלנו, לא תהיה לנו כאן זכות קיום.

איתמר בן גביר: הם הבינו שאם לא נתנגד, אם לא נתקומם, אם לא נפעל, אם לא נעשה – נישאר עבדים, אם לא במובן הפיזי של המילה, אז במובן הרוחני.

איתמר בן גביר: אחיי גיבורי האצ"ל לא חשבו על החירות שלהם, על חייהם – היו כאן כדי לשנות את המציאות לבטוחה יותר, לטובה יותר, ועשו זאת בהדר.

איתמר בן גביר: "הדר – / עברי גם בעוני – בן שר, / אם עבד, אם הלך – / נוצרת בן מלך / בכתר דוד נעטר.

איתמר בן גביר: / באור ובסתר / זכור את הכתר, – / עטרת גאון ותגר.

איתמר בן גביר: // - - - למות או לכבוש את ההר – / יודֶפֶת – מסדה – ביתר".

איתמר בן גביר: אחיי גיבורי התהילה, אלה שנמצאים כאן ואלה שכבר לא איתנו, עם ישראל חייב לכם.

איתמר בן גביר: תמיד, תמיד נזכור ונזכיר.

איתמר בן גביר: אני מבטיח.

דוד ביטן: תודה.

דוד ביטן: חבר הכנסת משה אבוטבול.

דוד ביטן: אבוטבול, גם לך אני לא רושם זמן, אבל תעמוד ביעדים.

דוד ביטן: איתך זה מסוכן, אבל תעמוד.

משה אבוטבול: בעזרת השם.

משה אבוטבול: האצ"ל זה בעצם תנועת המשך של הליכוד.

משה אבוטבול: כבוד היושב-ראש, כנסת נכבדה, כדי להבין בדיוק למה אנחנו, הציבור התורני, הציבור המסורתי, הציבור, נקרא לזה ככה, של יהדות התורה, תנועת ש"ס, למה אנחנו דבקים בימין, מה יש לנו לחפש בליכוד, בכל המקומות האלה – אני רוצה להזכיר שמרן הרב שך בזמנו, התייעצו איתו, כולנו זוכרים את התרגיל המסריח וכל העסק הזה, ואז הוא אמר בצורה נחרצת: אנחנו דווקא עם הימין, עם הליכוד, עם פשוטי העם.

משה אבוטבול: האנשים האלה, שבעצם יכולים להכיל את התורה, את המורשת, את המסורת.

משה אבוטבול: הם תמיד כיבדו את הדת, את לומדי הדת.

משה אבוטבול: לא היה מין מצב כזה של אנטי, מה שבעצם מצאנו בתנועות אחרות, שידעו לפגוע, ידעו לפגוע בצורה מאוד אקטיבית בכל דבר.

משה אבוטבול: אנחנו הרי עדיין עם צלקות מכל מה שנעשה כשבאו העולים מתימן – איפה שימרו אותם, ואת גזיזת הפאות, ואת כל הדברים.

משה אבוטבול: זה לא נעשה על ידי הליכוד ולא על ידי תנועות הימין.

משה אבוטבול: כולנו יודעים מאיזה בית מדרש זה הגיע.

משה אבוטבול: אבל מהאצ"ל זו הייתה בעצם ההתפתחות שהיום אנחנו רואים בתנועת הליכוד, שנמצאת בשלטון, גם אם עכשיו היא יצאה להפסקת פרסומות קצרה, אבל היא עוד תחזור, היא עוד תחזור, עניין של כמה ימים ואני מקווה שנוכל להתפטר מהממשלה הרעה הזו.

משה אבוטבול: אבל צריכים לדעת, אני עכשיו רוצה באמת לומר כמה מילים, כדי לחבר את הנושא הזה לעניין עצמו.

משה אבוטבול: הממשלה הרעה שקמה לפני שנה לא מפסיקה לנסות להרוס ולקעקע את החיבור של עם ישראל ליהדות.

משה אבוטבול: כל יום אנחנו נחשפים לעוד רשעות ואטימות מצד הממשלה.

משה אבוטבול: אני כבר לא יודע כמה מיושבי המשכן יודעים על כל מיני דברים שקורים, אבל אני כאן כדי לעדכן דברים שאפילו אנשים לא יודעים.

משה אבוטבול: ממשלת ישראל הנוכחית קיצצה את תקציב החיבור למסורת ישראל ב-92%.

משה אבוטבול: חברים, 92% קיצצו.

משה אבוטבול: מה זה?

משה אבוטבול: יש הרבה אנשים, יהודים רבים, דתיים וגם כאלה שאינם שומרי מצוות או שומרי מסורת, כאלה שרוצים קצת חיבור למסורת, לדת, לדברים האלה.

משה אבוטבול: ואז, החיבור הזה, היו כל מיני ארגונים חשובים שהיו מביאים להם את זה, לעם שבשדות, מדן ועד אילת, כמו ארגון דגל ירושלים, כמו ארגון אל המעיין, עוד ארגונים – ארגוני חב"ד, ועוד כאלה שעושים פעילות קודש.

משה אבוטבול: הלכו, עצרו את הכול.

משה אבוטבול: יואל, תקשיב, עצרו את הכול, לצערנו.

משה אבוטבול: 92%, זה דבר איום ונורא.

משה אבוטבול: תאר לעצמך שאצלך בתיק התיירות היו מקצצים 92% מהפעילות.

משה אבוטבול: אני לא יודע אם היית מתאבד, אבל בטוח דבר אחד, לא היית נשאר רגע בממשלה.

משה אבוטבול: ואם לא היית הורג אותה, היית מוציא לה את הנשמה.

משה אבוטבול: למה?

משה אבוטבול: אתה יודע שהבסיס שלך זה בעצם לעשות פעילות.

משה אבוטבול: אם לא נותנים לך פעילות, מה אתה שווה?

משה אבוטבול: מה, סתם רק לחתום על ניירות?

משה אבוטבול: אז זה מה שעשו לנו, לקחו 92% מהפעילות של אותם הארגונים שהיו מנגישים את היהדות בכל מיני מקומות הכי רחוקים בארץ.

משה אבוטבול: בתקציב המדינה ממשלת ישראל, בראשות בנט, שהוא בעצם חובש כיפה, ואיווט, שלצערנו שונא חרדים, חתכה כמעט לחלוטין באכזריות את תקציבי הפעילות של החיבור למסורת.

משה אבוטבול: מגידי השיעורים, אלה שמלמדים, לא יכולים למסור שיעורי תורה לבני נוער, כי אין מה לשלם להם, אפילו לא את הסכום הבסיסי, הסמלי הזה.

משה אבוטבול: לא מדובר פה על אלפי שקלים, מדובר פה על סכום זעום של כמה – 200, 300 שקלים שנותנים לכל אחד מהמלמדים האלה?

משה אבוטבול: כמעט הכול בהתנדבות.

משה אבוטבול: ומה קרה לצעירים ולבני הנוער?

משה אבוטבול: אפס חיבור למורשת וליהדות.

משה אבוטבול: מי היה מאמין שיום יבוא ובמדינת היהודים יחתכו בבשר החי של לימוד התורה.

משה אבוטבול: זה כבר לא מדינת היהודים, חלילה, זו מדינת הערבים.

משה אבוטבול: למסורת ישראל – לא, אבל למסורת האסלאם – כן.

משה אבוטבול: ראינו שפתאום נתנו לכל מיני אימאמים, לזה כן יש כסף.

משה אבוטבול: רק שיישארו עוד קצת בקואליציה, בשביל זה מוכנים את הכול.

משה אבוטבול: אני רוצה להזכיר שמנהיג האצ"ל, מר מנחם בגין, ראש ממשלתנו הנערץ, שכולם אהבו אותו, היה מחובר למורשת, למסורת, לאהבת ישראל.

משה אבוטבול: זה אותו ראש ממשלה נערץ, ולא נשכח את זה לעולם, שידע באומץ רב, באומץ רב, לסגור את אל על בשבת.

משה אבוטבול: למה?

משה אבוטבול: מה הטענה שלו, שהוא אמר?

משה אבוטבול: אני לא אשכח את זה, בתור נער בגיל 16 הלכתי לשמוע את הנאום שלו ככה בשושו, ברדיו, הייתי חייב לשמוע מה הוא אומר על זה.

משה אבוטבול: עניין אותי.

משה אבוטבול: ואז הוא אמר את הנאום המפורסם שלו: לא ייתכן שבסלוניקי, שזו הייתה עיר נמל, סגרו את הנמל בגלל יהודים שעבדו שם וכיבדו אותם, אז אנחנו במדינת היהודים לא נסגור את אל על?

משה אבוטבול: לא נשמור את השבת?

משה אבוטבול: תבינו, וזו תשובה לכל אלה ששואלים ולא מרפים לשאול במשך שנים רבות גם אותי, גם את חבריי בש"ס וגם את חבריי באגודת ישראל, ביהדות התורה.

משה אבוטבול: אני מודיע את זה רק פעם אחת.

משה אבוטבול: אנחנו אוהבים את הליכוד, אנחנו אוהבים אותם – למה?

משה אבוטבול: מסיבה אחת: כי הם מכבדים את המורשת, הם יודעים להכיל אותנו, לעומת תנועות אחרות.

משה אבוטבול: אנחנו אומרים את זה, ומכאן לא צריכים כל פעם להגיד את זה, יואל, מכאן עד להודעה חדשה.

משה אבוטבול: אחת אמרה לבעלה: למה אתה לא אומר לי שאתה מחבב אותי?

משה אבוטבול: תגיד שאתה מחבב אותי.

משה אבוטבול: אז הוא אמר לה: תקשיבי טוב, אני אחרי החתונה אמרתי לך שאני מחבב אותך, כל זמן שלא יחול שינוי אני מחבב אותך תמיד.

משה אבוטבול: אנחנו את הליכוד מחבבים.

משה אבוטבול: למה?

משה אבוטבול: כי בעצם הם אוהבים את המורשת, את המסורת.

משה אבוטבול: הם יודעים להכיל אותנו.

משה אבוטבול: לכן אני באמת רוצה להגיד שביום הזה, יום האצ"ל הזה, תבינו, לנו זה גם כן יום כזה סמלי מאוד מאוד, שבעצם במהפך של 77' המדינה קיבלה משהו שלעולם לא נוכל לחזור ממנו למה שהיה: מדינת היהודים, מדינת מורשת, מדינת מסורת.

משה אבוטבול: האשם המרכזי בנושא הזה, באהבה רבה, הלא הוא אותו אחד – יריב לוין סיפר את זה: יריב לוין אמר שבפעם הראשונה שהוא ראה את מנחם בגין, הוא פרץ בבכי.

משה אבוטבול: אתה זוכר את הסיפור הזה, דוד?

דוד ביטן: כן.

משה אבוטבול: אמר בזמנו יריב לוין שבפעם הראשונה שהוא ראה את מנחם בגין הוא פרץ בבכי.

משה אבוטבול: יריב לוין, זה שהיה יושב-ראש הכנסת.

משה אבוטבול: למה הוא פרץ בבכי?

משה אבוטבול: כי מנחם בגין היה הסנדק שלו.

משה אבוטבול: אז אנחנו רוצים, בעזרת השם, לאחל לכולנו ולכל אלה הבוגרים, שבעצם אתם אנשי לח"י, האורחים שלנו היקרים: תמשיכו לדעת שאנחנו אוהבים אתכם, כי אתם בעצם הבאתם לנו את המתנה הכי יפה שיש לנו, ברוך השם, גם מדינה יהודית.

משה אבוטבול: תודה רבה לכם.

דוד ביטן: תודה, משה.

דוד ביטן: ישיב השר יואל רזבוזוב בשם שר הביטחון.

דוד ביטן: אמרתי טוב את השם הפעם?

דוד ביטן: תמיד טעיתי אצלו.

דוד ביטן: אבל הוא אמר לי פסיק ועוד פסיק.

יואל רזבוזוב: כבוד יושב-ראש הישיבה, חברות וחברי הכנסת, לוחמים ולוחמות שעוד נשארו איתנו, לוחמות ולוחמי האצ"ל, כמובן, המשפחות, ביוזמתם של חבריי חברי הכנסת אופיר אקוניס ודוד ביטן כנסת ישראל מציינת היום את פועלו של הארגון ואת המפקדים והלוחמים שלו שנטלו חלק במאבק להקמת המדינה ליהודים.

יואל רזבוזוב: אנחנו מוקירים היום, למרות חילוקי דעות נוקבים שהיו ועדיין נשארו, את הרוח הנועזת, את הנחישות והאומץ שאפיינו את הנערים והנערות, את הצעירים והצעירות ואת מעט המבוגרים שליוו אותם.

יואל רזבוזוב: ההתמסרות המוחלטת לרעיון הציוני הייתה משאב חשוב בידי התנועה הציונית במאבקה לעצמאות לאומית.

יואל רזבוזוב: 74 שנים לאחר פירוק האצ"ל, ואיתו פירוק יחידות ההגנה, הפלמ"ח והלח"י והתמזגות הכוחות הלוחמים הללו בצה"ל הצעיר, אנחנו נוטים לטשטש את הכעסים, האכזבות, הדם הרע והדם ממש שהיו נוכחים בין האחים לאורך השנים לפני קום המדינה וגם לאחר מכן.

יואל רזבוזוב: צריך לומר בצורה ברורה, חלק מהפעולות התוקפניות של אצ"ל זכו לכתף קרה מצד היישוב הממוסד.

יואל רזבוזוב: במחנה האידיאולוגי השני אנשי המיעוט נרדפו, הרגישו שהם אינם מקבלים את הכרת הטוב מצד מי שעבורם סיכנו חייהם, למענם, ובעיקר הם היו משוכנעים בצדקת דרכם.

יואל רזבוזוב: בחלוף שלושה דורות, לוחמי צה"ל וארגוני הביטחון והמודיעין של ישראל לומדים לקחים חיוניים מהתקופה שלפני קום המדינה.

יואל רזבוזוב: הצעירים והצעירות, שהם התקווה שלנו תמיד, לוקחים השראה מגבורת הלוחמים העבריים ומדבקותם במילוי המשימה.

יואל רזבוזוב: הדור הזה, שמגן על העם ועל גבולות המדינה, מבין את הצורך באיזון הראוי בין שמירה על הערכים האנושיים האוניברסליים לבין הדאגה קודם כול לאנשים שלנו, לאחים שלנו.

יואל רזבוזוב: מתוך התבוננות במלחמות הפנימיות בעבר הקרוב והרחוק של העם שלנו, אנחנו חייבים להישמר מכל משמר מפריצת הסכר של המחויבות לשלטון החוק.

יואל רזבוזוב: עלינו להימנע, גם אם הדבר קשה ביותר, מפגיעה בהחלטות הלגיטימיות של נבחרי הציבור.

יואל רזבוזוב: מנגד, עלינו לכבד ככל הניתן את ערכיו של המיעוט ואת דרך ההתנהלות שלו, בעיקר אם איננו מסכימים להם.

יואל רזבוזוב: אני מברך הלוחמים שהקדישו את חייהם למאבק עיקש לגאולת העם.

יואל רזבוזוב: אני מבטיח שגם בדור הזה גדודים-גדודים של לוחמים עבריים ערוכים להילחם ואף למסור את הנפש ולהבטיח, בכל שעה, בכל מקום, את ביטחון הישראלים ואת עצם קיומה של המדינה שעליה נלחמו יקרינו.

יואל רזבוזוב: תודה רבה.

דוד ביטן: תודה, יואל.

דוד ביטן: אין פה צורך בהצבעות, נכון?

דוד ביטן: תודה לאקוניס, תודה לכולם שהגיעו.

דוד ביטן: [מס' כ/892; דברי הכנסת, חוב' כ"ג, ישיבה 122; נספחות.

דוד ביטן: ]

דוד ביטן: אני עובר לסעיף הבא בסדר-היום: הצעת חוק לתיקון פקודת הרופאים (מס' 13), התשפ"ב–2022, בקריאה שנייה ושלישית.

דוד ביטן: מציגה חברת הכנסת עידית סילמן, יושבת-ראש ועדת הבריאות.

ועדת הבריאות): אדוני היושב-ראש, כנסת נכבדה, אני מתכבדת להביא בפני הכנסת לקריאה השנייה והשלישית את הצעת חוק לתיקון פקודת הרופאים (מס' 13), התשפ"ב–2022, של חברת הכנסת מיכל רוזין.

ועדת הבריאות): הצעת החוק נועדה למנוע מרופאים שהורשעו בעבירות מין להמשיך ולעסוק ברפואה לאחר הרשעתם, ובכלל זה לבוא במגע עם חסרי ישע, קטינים ואנשים עם מוגבלות במסגרת הטיפול בהם עד שיסתיימו ההליכים המשמעתיים בעניינם.

ועדת הבריאות): מוצע לקבוע לגבי רופא שהורשע בעבירת מין כי רישיונו יותלה באופן אוטומטי החל ממועד הרשעתו ועד לקבלת ההחלטה על אמצעי המשמעת הקבוע שיינקט נגדו.

ועדת הבריאות): רופא שהורשע יחויב לדווח למשרד הבריאות על הרשעתו באופן מיידי.

ועדת הבריאות): מכיוון שההתליה היא אוטומטית, מוצע להסמיך את מנכ"ל משרד הבריאות להחליט אם לבטל את התליית הרישיון, להאריך את תקופת ההתליה לתקופה נוספת שיקבע או להגביל את תחומי עיסוקו של הרופא לתקופה שיקבע.

ועדת הבריאות): לשם כך ימנה המנכ"ל וועדת משמעת שתדון בעניינו של הרופא ותביא את המלצותיה בפני המנכ"ל.

ועדת הבריאות): החלטת המנכ"ל תעמוד בתוקפה עד להחלטה על אמצעי המשמעת הסופי שמקבל השר בעניינו של הרופא.

ועדת הבריאות): על פי הוראות הפקודה מוצע שמינוי הוועדה, מתן המלצתה והחלטת המנהל יינתנו בתוך פרק זמן קצוב של כחודשיים בסך הכול, כך שיופעל שיקול דעת במהירות האפשרית לגבי המשך הצורך בהתליה.

ועדת הבריאות): ועדת הבריאות ראתה בדיוניה בהליך החקיקה חשיבות רבה בהוספת נציג בעל הכשרה, ידע וניסיון בתחום הפגיעות המיניות להרכב הוועדה הממליצה למנכ"ל, וזו באמת על פי התעקשותה גם של חברת הכנסת מיכל רוזין, כך שיהיו לוועדה הממליצה את הכלים והידע המקצועי הרלוונטיים לסוג העבירות שההסדר המוצע עוסק בהן.

ועדת הבריאות): חבריי חברי הכנסת, מטרת הצעת החוק, מעבר לתיקון הרגולטורי הטכני של ההליך המשמעתי והמשפטי, היא ליצור מציאות מתוקנת יותר ובריאה יותר בחברה שלנו.

ועדת הבריאות): בחודשים האחרונים נחשפות בזו אחר זו עדויות של נשים שנפגעו על ידי רופאים, חלקן מטופלות, חלקן בעצמן קולגות של אותו רופא שנמצאות תחת מרותו.

ועדת הבריאות): ככל שכל שעוד תלונה מוגשת, כך מתחוורת לנגד עיננו תמונת סדוקה ועכורה של דפוסי התנהגות ואתיקה מקצועית מקולקלים מהיסוד.

ועדת הבריאות): במקורותינו למדנו כי פגיעה מינית כמוה כהורג נפש.

ועדת הבריאות): פגיעות מיניות במטופלות הוא תחום שסובל מטיפול לקוי ומכשלים רבים שמצויים בהליך מיצוי הדין עם רופא הפוגע, החל בסחבת ארוכה, מה שמביא לעיתים לכדי האבסורד שהפוגע ממשיך בעבודתו ונשים ממשיכות להיות חשופות לפגיעתו, וכלה בהסדרי השתקה סמויים או גלויים בין המוסד והפוגע.

ועדת הבריאות): דוגמה לכך היא רופא פוגע המתפטר בהסכמה ועובר למוסד רפואי אחר בלי שיודעים על עברו.

ועדת הבריאות): יש דרכים רבות לשיפור המערכת והגברת צעדי המניעה: הכשרות וריענון נהלים, יצירת אווירה של אפס סובלנות לפגיעות מיניות בקרב רופאים ורופאות ועוד.

ועדת הבריאות): וגם חברת הכנסת מיכל רוזין נלחמה בתוך דיוני החקיקה בוועדה, החל בחוק ההסדרים, להכניס הכשרות לאותם הצוותים הרפואיים בפגיעות מיניות.

ועדת הבריאות): היום, באישור חוק זה, אנחנו עושים צעד חשוב של ייעול הליך התליית רישיונו של הרופא שהורשע, וזאת כדי למנוע פגיעות מיניות נוספות ולדאוג למטופלות ולמטופלים למרחב טיפולי מוגן, במיוחד במצבים רגישים שבהם נאלצים לחשוף את הגוף וכן גם את הנפש.

ועדת הבריאות): זאת הזדמנות טובה להודות לכל הארגונים והפעילים לקידום מרחב בטוח לנשים במערכת הבריאות ומיצוי הדין לרופאים שפגעו במטופלים, נשים וגברים כאחד.

ועדת הבריאות): חשוב להדגיש כי רובם המוחלט של הרופאים והרופאות במדינת ישראל עושים את מלאכתם נאמנה, במקצועיות, ברגישות ובמסירות אין קץ, ועל כך תודתנו.

ועדת הבריאות): על כן יש להיזהר שלא לפגוע בשמם הטוב, שהרי גם הם סובלים מאותם רופאים פוגעניים, המכתימים במעשיהם את טוהר המקצוע, את שבועת הרופא שנשבעו.

ועדת הבריאות): לסיום אני מבקשת לומר תודה גדולה לחברתי חברת הכנסת מיכל רוזין, יוזמת הצעת החוק.

ועדת הבריאות): תודה לה ולצוות לשכתה המסור ביותר על המסירות, על הנחישות בתהליך החקיקה ועל זה שהן לא מוותרות אף פעם.

ועדת הבריאות): תודה נוספת לצוות היקר של ועדת הבריאות, למזכירות הוועדה, לצוות המשפטי ולצוות הפרלמנטרי שלי, על כל העבודה הקשה לפני ומאחורי הקלעים.

ועדת הבריאות): היום אישורו של חוק חשוב זה, וכן של חוק איסור פרסום מידע לגבי נפגעים, שיעלה בהמשך היום בקריאה ראשונה, הם תוצרים של העבודה הקשה והעשייה החשובה של ועדת הבריאות וחבריה.

ועדת הבריאות): ואנחנו גאים בזה.

ועדת הבריאות): אני קוראת לחבריי חברי הכנסת לדחות את כלל ההסתייגויות, לאשר את הצעת החוק בקריאה השנייה והשלישית בנוסח שאישרה הוועדה.

ועדת הבריאות): בהצלחה רבה, חברת הכנסת, גאווה גדולה על החוק.

דוד ביטן: לגבי סעיף 1 לחוק, אין אף מסתייג.

דוד ביטן: אני רשום אבל אני מבטל.

דוד ביטן: אם ככה, נמחקות כל ההסתייגויות, כולל לחלופין.

דוד ביטן: סעיף 2, אתם רוצים לדבר?

דוד ביטן: החוק הזה בהסכמה, אתם רוצים לדבר?

אוסאמה סעדי: בהסכמה.

עידית סילמן: בואו נצביע על החוק.

אוסאמה סעדי: מי שרוצה לדבר, שידבר.

דוד ביטן: גם לסעיף 2 כל ההסתייגויות נמחקות.

אוסאמה סעדי: אנחנו לא פה, אז מעבירים את החוק.

דוד ביטן: אין בעיה, בזכותכם הכול.

דוד ביטן: נעבור ישר להצבעה.

משה אבוטבול: - - -

דוד ביטן: מכיוון שאין הסתייגויות, כל ההסתייגויות מוסרות, נצביע על סעיפים 1–4, כנוסח הוועדה, בקריאה שנייה.

דוד ביטן: הצבעה, מי בעד, מי נגד?

דוד ביטן: בעד סעיפים 1–4 – 8

דוד ביטן: נמנעים – אין

דוד ביטן: שמונה בעד, אין מתנגדים, אין נמנעים.

דוד ביטן: הצעת החוק עברה בקריאה שנייה.

דוד ביטן: עכשיו נצביע בקריאה שלישית.

דוד ביטן: קריאה שלישית, חברים, תצביעו, בבקשה.

דוד ביטן: בעד החוק – 8

דוד ביטן: נמנעים – אין

דוד ביטן: שמונה בעד, אין מתנגדים.

דוד ביטן: החוק עבר בקריאה שלישית וייכנס לספר החוקים.

דוד ביטן: כל הכבוד.

דוד ביטן: עכשיו אני קורא לחברת הכנסת מיכל רוזין, בבקשה, נראה איך את מברכת אותנו על ההצבעה המהירה.

מיכל רוזין: חברי כנסת נכבדים, חברי אופוזיציה, תודה לכם שתמכתם בחוק החשוב הזה כי הוא באמת חוק חשוב מאוד.

מיכל רוזין: אנחנו חשופים בשנים האחרונות בכלל לכל קמפיין ה-MeToo ועכשיו לקמפיין ה-MedToo, שלא פוסח כמובן, כי אנחנו יודעים שהטרדה מינית, פגיעות מיניות, לא פוסחות לצערנו על שום חברה בישראל ועל שום מקום בישראל - - -

אוסאמה סעדי: תזמון מושלם - - -

מיכל רוזין: עם הכתבה הגדולה, חד-משמעית.

מיכל רוזין: המצב האבסורדי שהיה עד היום – אנחנו לא מדברים כרגע על תלונות ובדיקות וועדות משמעת, אנחנו מדברים על הרשעה חלוטה בבית משפט; עדיין היה צריך להיות הליך שלם של כמה חודשים, ועדה שתקום – ועד שקמה הוועדה – כדי להחליט אם לקחת לו את הרישיון.

מיכל רוזין: אותם רופאים שהורשעו, תתפלאו, המשיכו לעבוד ברפואה.

מיכל רוזין: חלקם גם מתוך הכלא היו יוצאים לעבוד וחוזרים כרופאים.

מיכל רוזין: סידור מצוין.

מיכל רוזין: גם עובדי ועובדות מערכת הבריאות, כולם וכולן, מטופלות ומטופלים, מדובר גם בנשים, גם בגברים, לצערי הרב, בוודאי בילדים וכדומה.

מיכל רוזין: לכן האבסורד היה שהם יכלו להמשיך לעבוד.

מיכל רוזין: היום זה התהפך.

מיכל רוזין: עכשיו הצבעתם בעד היפוך האלטרנטיבה.

מיכל רוזין: כלומר, קודם כול יותלה הרישיון, ואז כמובן יש לו את הזכות לבוא בפני הוועדה ולהגיד: אומנם פגעתי במטופל ילד אבל אני יכול להמשיך להיות אורתופד וכדומה.

מיכל רוזין: הוועדה תצטרך לשקול את השיקולים ולהחליט.

מיכל רוזין: אבל קודם כול מפסיקים, מה שנקרא מתלים את הרישיונות.

יצחק פינדרוס: שלא ישימו אותי בטעות בוועדה כזאת.

מיכל רוזין: נכון, בדיוק.

מיכל רוזין: מה שחשוב – תודה פינדרוס, הרמת לי להנחתה – שלוועדה הזאת, שעד היום הייתה בעיקר מורכבת רק מרופאים, הוספנו מומחית/מומחה לכל הנושא של טיפול בעבירות מין, שיבינו.

מיכל רוזין: והכרחנו לא רק לשמוע את הרופא אלא לשמוע גם – אם היא תרצה או הוא ירצה – את נפגע העבירה, שיגיד בפני הוועדה מדוע הוא חושב שנכון או לא נכון.

מיכל רוזין: בהקשר הזה אני רוצה להגיד תודה לפרקליטות, שעתרה נגד השחרור של קסטיאל.

מיכל רוזין: ואכן היום הוחלט לא לשחרר אותו.

מיכל רוזין: זאת הייתה החלטה לא נכונה לשחרר אותו, העבירה מסר מאוד מאוד קשה לציבור הנפגעות והנפגעים, גם ממנו וגם בכלל.

מיכל רוזין: אני רוצה להגיד תודה ליושבת-ראש הוועדה עידית סילמן, שאכן לחצנו קשות עליה, על צוות הוועדה, הצוות המשפטי של הוועדה, לקדם את הנושא הזה בהקדם, כי האבסורד באמת זעק לשמיים.

מיכל רוזין: אני מודה לאיגוד מרכזי הסיוע לנפגעות ונפגעי תקיפה מינית, הבית שלי, שסייעו בהליך חקיקת החוק.

מיכל רוזין: והכי תודה גדולה לנודניקיות – כמו שעידית קראה להן – הנודניקיות הנפלאות והמדהימות שלי: מיטל ארבל, הילה ישראל וקארין סיקלאי, הצוות שלי, שבזכותן אני עושה את כל העבודה הטובה והנכונה הזאת.

מיכל רוזין: ותודה לכם, אופוזיציה, שתמכתם בהצעת החוק, חברי וחברות הכנסת, תודה לך, סגן היו"ר.

אחמד טיבי: יש שני סוגי אופוזיציה – יש אלה ויש אלה.

מיכל רוזין: יש שלושה: אחת, שתיים, שלוש.

מיכל רוזין: תודה רבה.

דוד ביטן: כל הכבוד.

דוד ביטן: אחמד, עוד פעם אתה לוקח כתרים שאין לך?

דוד ביטן: מה יהיה?

אחמד טיבי: אופוזיציה לכל דבר.

דוד ביטן: אופוזיציה לוחמת כשאתה רוצה.

דוד ביטן: לא תמיד האופוזיציה לוחמת.

אחמד טיבי: כל דבר אני עושה כשאני רוצה.

דוד ביטן: זה נכון.

דוד ביטן: [רשומות (הצעות חוק, חוב' כ/903).

דוד ביטן: ]

דוד ביטן: הנושא הבא בסדר-היום: הצעת חוק איסור פרסום מידע לגבי נפגעים, התשפ"ב–2022, של חברי הכנסת יצחק פינדרוס, מוסי רז וקבוצת חברי הכנסת, קריאה ראשונה.

דוד ביטן: יציג את החוק חבר הכנסת יצחק פינדרוס, בבקשה.

יצחק פינדרוס: זה החוק שאני זכיתי להביא, בשליחות אנשים שאני אזכיר את שמותיהם עוד מעט, ואני אדבר על האנשים הרלוונטיים.

יצחק פינדרוס: א.

יצחק פינדרוס: אני רוצה להודות – עידית יצאה כבר, יושבת-ראש ועדת הבריאות, שקידמה את החוק שהבאנו היום.

יצחק פינדרוס: המדרש בתנחומא, בפרשת וירא, מספר בפסוק "וישלח אברהם את ידו ויִקח את המאכלת לשחֺט את בנו": "אמר לו: אבא, לא תודיע את אימי כשהיא עומדת על הבור או כשהיא עומדת על הגג, שמא תפיל עצמה ותמות".

יצחק פינדרוס: השטן הלך לשרה ועשה את כל מה שיצחק אמר לאבא שלו שלא יעשה – שיודיע את זה בצורה מסודרת בשביל שלא תיפול מהגג או לא תיפול לבור.

יצחק פינדרוס: וכך היה.

יצחק פינדרוס: הוא לא הספיק להודיע שיצחק לא נשחט, ושרה מתה.

יצחק פינדרוס: כך מביא המדרש.

יצחק פינדרוס: לצערנו הרב, אותו שטן נמצא היום במחלה המוכרת לכולנו, של דחיית סיפוקים של סקרנות.

יצחק פינדרוס: קורה משהו, ואז צריך להוציא מייד את הטלפון, לשלוח תמונה בווטסאפ, ואדם צריך לקבל הודעה ולראות תמונה נוראית.

יצחק פינדרוס: רק לאחרונה היה לנו את הפיגוע הנוראי בבני ברק, ולדעתי חמש דקות אחרי האירוע, כשאף אחד לא יודע במי ובמה מדובר, גם לא המשטרה וגם לא מד"א, לפני שמד"א הגיעו, יוצאות תמונות נוראיות ומזעזעות של הוצאה להורג בשידור חי.

יצחק פינדרוס: תחשבו על הבן, הילד, האבא, האימא, האח והאחות שרואים הוצאה להורג בשידור חי בקבוצה של סקרנות בהודעת ווטסאפ.

יצחק פינדרוס: התוודעתי בוועדה, בדיון בהכנה לקריאה ראשונה, לסיפור של ורדה פומרנץ, שהייתה ראש מחלקת נפגעים בצה"ל, שקיבלה את ההודעה על מות הבן שלה בתוך קבוצת הווטסאפ.

יצחק פינדרוס: הבן שלה, דניאל הי"ד, היא מקבלת את זה תוך כדי הודעת ווטסאפ, כשיש במערכת הצה"לית מערכת מסודרת איך מודיעים.

יצחק פינדרוס: גברת הר-כסף הגיעה לוועדה וסיפרה, כשהיה לנו דיון, שהיא נמצאת באמבולנס ובעלה באמבולנס מאחור, והיא רואה בתוך קבוצה שבעלה כבר לא חי.

יצחק פינדרוס: טיפת אנושיות, טיפת רחמים, והכול ממה?

יצחק פינדרוס: מקצת דחיית סיפוקים.

יצחק פינדרוס: ובאמת, הייתה לי הזכות להגיש את הצעת החוק הזאת על פי בקשתה של השרה פנינה תמנו כשהיא יצאה מהכנסת.

יצחק פינדרוס: ומוסי רז, שגם הגיש את אותה הצעת חוק, שתתאחד עם הצעת החוק הזאת, למנוע את הדבר האלמנטרי האנושי הפשוט הזה: כשמודיעים לאדם הודעה, שיודיעו לו את זה בצורה מתורבתת, בצורה יפה, בצורה המינימלית, בשביל לא לגרום לו נזק, גם ככה הטראומה היא גדולה, גם ככה הצער הוא גדול.

יצחק פינדרוס: והכול, משום דבר.

יצחק פינדרוס: מה מבקשים מבן אדם?

יצחק פינדרוס: תתאפק כמה שעות, תרגיש קצת, קצת – לא חייבים מייד להראות לכולם: אני יודע, אני ראיתי את הסרטון, יש לי תמונה, אני הראשון לדעת, אני הראשון לרוץ קדימה.

יצחק פינדרוס: אני חושב שאין חוק יותר אנושי מזה.

יצחק פינדרוס: אני שמח שזה החוק הראשון שאני מגיע איתו בכנסת לקריאה ראשונה.

יצחק פינדרוס: אני מאוד מקווה שלפני שנצטרך להודות למיכל רוזין כחברת אופוזיציה שתצביע בעד החוק הזה, נוכל מהר מאוד לברך על המוגמר, להגיע לקריאה שנייה ושלישית, וזה יהיה המינימום שאנחנו יכולים לעשות בשביל להתגבר על אותו שטן, שהתחיל כבר עם שרה אימנו והיום הוא נמצא בתוך אותו מכשיר, בלי דחיית סיפוקים, ובאותן הוצאת תמונות וסקרנות – לדעת מי ומה ולמה קרה.

יצחק פינדרוס: תודה רבה.

יצחק פינדרוס: אני רוצה להודות גם למוסי רז, גם ליושבת-ראש ועדת הבריאות עידית סילמן, שבאמת עשתה הכול לקדם את החוק הזה הכי מהר שאפשר כדי שיגיע לכאן לקריאה ראשונה; לצוות המשפטי של הוועדה – עו"ד שמרית גיטלין שקד ועו"ד אילת וולברג, שהשקיעו זמן ורצון על מנת להגיע לנוסח מוסכם עם הממשלה.

יצחק פינדרוס: גם זה לוקח קצת זמן.

יצחק פינדרוס: תודה רבה לכולם, ואני אכן מקווה שכולם, פה אחד, בעיקר שיש פה רק חברי אופוזיציה, כולם יצביעו פה אחד בעד החוק הזה.

יצחק פינדרוס: תודה רבה.

דוד ביטן: בסדר גמור.

דוד ביטן: חמש דקות בול.

דוד ביטן: את הברכות תשאיר לקריאה השנייה והשלישית.

דוד ביטן: הכול בקריאה ראשונה?

דוד ביטן: מה יהיה בשנייה ובשלישית?

דוד ביטן: חבר הכנסת מוסי רז – אינו נוכח; חבר הכנסת אמיר אוחנה – אינו נוכח; חבר הכנסת מאיר פרוש – אינו נוכח; חבר הכנסת אוסאמה סעדי, מוותר.

דוד ביטן: חברת הכנסת עאידה תומא סלימאן – אינה נוכחת; חבר הכנסת אחמד טיבי – מוותר.

דוד ביטן: חבר הכנסת סמי אבו שחאדה – אינו נוכח; חבר הכנסת עופר כסיף – אינו נוכח; חבר הכנסת משה אבוטבול – מוותר.

דוד ביטן: מה קרה?

דוד ביטן: אתה לא מרגיש טוב?

משה אבוטבול: - - -

דוד ביטן: אה, אתה לא מרגיש טוב.

דוד ביטן: חברת הכנסת מיכל וולדיגר – אינה נוכחת; חבר הכנסת אוריאל בוסו – אינו נוכח.

דוד ביטן: אז אם ככה, נעבור להצבעה.

דוד ביטן: הצבעה, בבקשה.

דוד ביטן: מי שבעד יצביע בעד, מי שנגד – נגד.

דוד ביטן: בעד ההצעה להעביר את הצעת החוק לוועדה – 6

דוד ביטן: נמנעים – אין

עלי סלאלחה: לא הספקתי, אפשר?

דוד ביטן: כן, אין בעיה.

דוד ביטן: נוסיף אותך בעד.

דוד ביטן: נכניס את זה לפרוטוקול.

דוד ביטן: יחד עם התוספת זה שבעה בעד, ואין מתנגדים.

דוד ביטן: הצעת החוק עברה בקריאה ראשונה ותעבור לוועדת הבריאות.

דוד ביטן: [רשומות (הצעות חוק, חוב' כ/885).

דוד ביטן: ]

דוד ביטן: אנחנו עוברים להצעת חוק הביטוח הלאומי (תיקון מס' 231), התשפ"ב–2022, בקריאה שנייה וקריאה שלישית.

דוד ביטן: חבר הכנסת אוסאמה סעדי יציג בשם יו"ר ועדת הרווחה, שאיננה.

דוד ביטן: בבקשה.

דוד ביטן: כמה זמן אתה רוצה?

דוד ביטן: חמש דקות?

דוד ביטן: כמה שאתה צריך, אבל תשתדל לקצר.

אוסאמה סעדי: כבוד היושב-ראש, כבוד השר, חבריי חברי הכנסת, אני מתכוון להביא בפני הכנסת, לקריאה שנייה ולקריאה שלישית, את הצעת חוק הביטוח הלאומי (תיקון מס' 231), התשפ"ב–2022.

אוסאמה סעדי: הצעה זו היא מיזוג של כמה הצעות חוק פרטיות שונות שהגישו חברי הכנסת אחמד טיבי, עאידה תומא סלימאן, אימאן ח'טיב יאסין, יבגני סובה, ג'ידא רינאווי זועבי, קרן ברק, חוה אתי עטייה, מירי מרים רגב, מנסור עבאס, מאזן גנאים, ווליד טאהא, אלכס קושניר ואנוכי.

אוסאמה סעדי: מכוח הסמכה בסעיף 371 לחוק הביטוח הלאומי, קובעות תקנות הביטוח הלאומי הוראות מיוחדות בדבר תשלומי דמי ביטוח, התשל"א–1971, הפחתה בדמי ביטוח לאומי לתלמידים שלומדים במוסדות השכלה.

אוסאמה סעדי: כן קובעות התקנות אילו מוסדות ייחשבו למוסדות להשכלה לעניין זה, לרבות לפי היקף לימודים במסלולי הלימודים שהם מקיימים.

אוסאמה סעדי: לעומת זאת, חבריי חברי הכנסת, סטודנטים שלומדים במוסדות להשכלה גבוהה בחוץ לארץ אינם זכאים להפחתה האמורה, ונדרשים לשלם את דמי הביטוח הלאומי בסכום גבוה יותר מאחר שהמוסדות שבהם הם לומדים אינם נחשבים למוסדות להשכלה לפי התקנות.

אוסאמה סעדי: על מנת לסבר את האוזן, אדוני היושב-ראש, סטודנט שלומד באוניברסיטאות בארץ משלם 125 שקלים, וסטודנט שלומד בחוץ לארץ משלם 175 שקלים.

אוסאמה סעדי: זה היה צריך להיות הפוך – סטודנט שלומד בחוץ לארץ, אדוני היושב-ראש, חברי אחמד טיבי, שאתה אחד מהיוזמים – אני, אתה וחברתנו עאידה תומא סלימאן, אתה זוכר את זה?

אוסאמה סעדי: זה היה ב-2016, שכבוד היושב-ראש אז היה יו"ר הקואליציה ושר העבודה והרווחה היה השר חיים כץ, ודיברנו ביחד וסיכמנו אז להעביר את זה בקריאה טרומית, ואכן ההצעה הזאת עברה בקריאה טרומית אז, ועד היום לא התקדמה.

אוסאמה סעדי: למה?

אוסאמה סעדי: כי זו הצעת חוק תקציבית, צריך תקציב בשביל זה.

דוד ביטן: לא, התקציב אושר.

דוד ביטן: הוספתם עוד משהו ואז זה לא אושר.

אוסאמה סעדי: לא, לא הוספנו.

אוסאמה סעדי: אחרי זה הייתה התפזרות וזה לא עבר.

אוסאמה סעדי: אבל מאז ועד היום אנחנו ניסינו לקדם את זה ולהביא את זה לסיום, ולכן היה צריך להביא תקציב.

אוסאמה סעדי: חברי חבר הכנסת אחמד טיבי, שחבר בוועדת הכספים, הצליח בוועדת הכספים, בעבודה מאומצת מול משרד האוצר, להשיג מימון לחוק הזה בסכום של 12 מיליון שקל בשנה.

דוד ביטן: מה התקציב פה?

דוד ביטן: 12 מיליון.

דוד ביטן: אתה רואה, אפילו אני זוכר את זה.

אוסאמה סעדי: 12 מיליון שקל לשנה, והוא השיג 24 מיליון שקל, שזה תקציב לשנתיים.

אוסאמה סעדי: לכן החוק הזה הוא הוראת חוק לשנתיים ואנחנו מקווים שזה יהפוך להוראת קבע, כי זה חוק צודק.

אוסאמה סעדי: הצעת החוק שמונחת מסמיכה לקבוע בתקנות הוראות בעניין הפחתה בדמי הביטוח הלאומי גם לסטודנטים במוסדות להשכלה גבוהה בחוץ לארץ.

אוסאמה סעדי: יובהר כי ההפחתה הניתנת כיום אינה חלה על דמי ביטוח בריאות שנגבים מהסטודנטים וממילא אין להצעת החוק השפעה על דמי ביטוח הבריאות, לא לעניין התלמידים שלומדים במוסדות בארץ ולא בחוץ לארץ.

אוסאמה סעדי: כדי להבטיח כי הליך התקנת התקנות, אדוני היושב-ראש, שיחייב לקבוע מה ייחשב מוסד להשכלה בחוץ לארץ, אכן יקרה ובהקדם האפשרי, מוצע כי השר יקבע כבר בתוך חודשיים מפרסום חוק זה – זה היה ארבעה חודשים ואנחנו הגענו להסכמה עם משרד האוצר והביטוח הלאומי שהתקנות האלה יותקנו תוך 60 יום מיום פרסום החוק ברשומות – תקנות ראשונות שיעמדו בתוקפן לתקופה שלא תעלה על שנתיים, לשנים 2022 ו-2023, ואז יהיה שיעור דמי הביטוח שמשלמים סטודנטים במוסדות להשכלה גבוהה בחוץ לארץ שווה לאותו שיעור של דמי ביטוח שמשלמים סטודנטים במוסדות בארץ.

אוסאמה סעדי: בדיוני הוועדה הובהר כי כבר בוצעה ההיערכות התקציבית, והשגנו את התקציב הדרוש לשנתיים האלה, ולכן התקנות מוגבלות לשנתיים האמורות.

אוסאמה סעדי: כמובן שההסמכה בחוק לעניין קביעת הפחתה בדמי הביטוח הלאומי לתלמידים במוסדות להשכלה בחוץ לארץ תישאר על כנה גם כהוראה קבועה.

אוסאמה סעדי: כולנו תקווה כי גם בעתיד, אחרי פקיעת התקנות הראשונות, יעשה השר שימוש בהסמכה שניתנה לו ויקבע בתקנות הוראות לעניין מוסדות ושוויון בין הסטודנטים שלומדים בחוץ לארץ עם הסטודנטים שלומדים בארץ.

אוסאמה סעדי: חשוב לציין כי נציג המוסד לביטוח לאומי מסר לוועדה כי תלמידים במוסדות להשכלה גבוהה בחוץ לארץ שיהיו זכאים להפחתה לפי התקנות הראשונות האלה יקבלו החזר בדמי הביטוח הלאומי ששילמו עבור שנה זו, היינו החוק, אדוני היושב-ראש חברי אחמד טיבי, החוק הזה יחול רטרואקטיבית מ-1 בינואר 2022.

אוסאמה סעדי: לכן חשוב שאנחנו מביאים את החוק הזה בהסכמה, פה אחד, ונאשר אותו היום, כדי שכל הסטודנטים ייהנו מההפחתה הזאת, 50 שקלים לחודש, 600 שקלים בשנה.

אוסאמה סעדי: אם אנחנו מדברים על סטודנטים שלומדים רפואה שש שנים, וחמש שנים רפואת שיניים, אז מדובר באלפי שקלים חיסכון לכל משפחה.

אוסאמה סעדי: ההצעה אושרה בוועדה פה אחד, אדוני היושב-ראש, על אף שהוגשו לה הסתייגויות.

דוד ביטן: אנחנו נסיר אותן.

אוסאמה סעדי: אנחנו מבקשים מהכנסת – הבנתי שמסירים את כל ההסתייגויות ולכן אנחנו מבקשים מכל חברי הכנסת לאשר את הצעת החוק הזאת בקריאה שנייה ושלישית בנוסח שאישרה הוועדה.

אוסאמה סעדי: כמה מילים בערבית, אדוני היושב-ראש.

אוסאמה סעדי: (אומר דברים בשפה הערבית.

אוסאמה סעדי: ) תודה, אדוני היושב-ראש.

דוד ביטן: אנחנו נעבור להסתייגויות.

דוד ביטן: מכיוון שזה בהסכמה - -

קריאה: - - -

דוד ביטן: - - ההסתייגויות של ש"ס, של פינדרוס ושל הליכוד.

יצחק פינדרוס: יש הסתייגות אחת שאני מבקש להשאיר - - -

דוד ביטן: לא הבנתי, מה אתה רוצה?

אחמד טיבי: לא להצביע על ההסתייגות שלו.

דוד ביטן: לא להצביע, אז כולן מוסרות.

יצחק פינדרוס: יש ארבע.

דוד ביטן: יש חמש הסתייגויות, אפילו יותר.

דוד ביטן: יש לפני החוק, לפני סעיף 1, סעיף 1 וסעיף 2.

דוד ביטן: לא הבנתי, מה אתה רוצה, להשיב ולא להצביע?

דוד ביטן: מה הרעיון?

יצחק פינדרוס: יש הסתייגות לסעיף 4.

דוד ביטן: כן, יש, מה אתה רוצה?

יצחק פינדרוס: אני רוצה לנמק את זה.

דוד ביטן: לנמק – אין בעיה.

דוד ביטן: בוא נסיר ותנמק.

דוד ביטן: טוב, אנחנו מסירים ובכל זאת נותנים לנמק.

דוד ביטן: אין בעיה, אנחנו לא נלך לפי הסדר.

דוד ביטן: פינדרוס, הסרתי ותנמק.

עידית סילמן: לא הבנתי, פינדרוס מתנגד?

דוד ביטן: לא, לא, הוא רוצה רק לדבר.

עידית סילמן: פינדרוס, בוא נצביע.

עידית סילמן: אני צריכה להגיע לתל אביב - - -

דוד ביטן: שלוש דקות.

יצחק פינדרוס: רבותיי, האמת היא שאני רוצה את ההסתייגות שלי גם, אבל אני רוצה גם להסביר למה אני הולך להסיר אותה ומה הלך.

יצחק פינדרוס: היה פה מעשה רמאות שאין כדוגמתה של פקידים, משתי בחינות.

יצחק פינדרוס: מעשה רמאות – זה נהיה נוהג בכנסת וזה בסדר, מותר לעשות את זה.

יצחק פינדרוס: מגיעים פקידים לוועדה ומסבירים – היה איתי אוסאמה ועוד חברים – ואומרים: מה אתה רוצה?

יצחק פינדרוס: זה מופיע בחוק, הכול בסדר.

יצחק פינדרוס: מגיע הרגע האחרון ואני אומר להם: חבר'ה, אם זה מופיע בחוק, אז מה אכפת לכם שאני אכתוב את זה?

יצחק פינדרוס: שיהיה יותר ברור לפסיכים, שאולי לא יבינו.

דוד ביטן: לא עושים את זה בחוקים.

דוד ביטן: לפי זה אנחנו כל היום נכתוב משהו אחר - - - בעיה עם זה.

יצחק פינדרוס: תקשיב, הוא אומר יותר גרוע.

יצחק פינדרוס: אני רוצה שתקרא מה אמר נציג משרד - - -

דוד ביטן: תסביר לו, אוסאמה, אתה עורך דין מדופלם.

יצחק פינדרוס: הרבה יותר גרוע, דוד.

יצחק פינדרוס: דוד, אני רוצה שתשמע.

יצחק פינדרוס: אדוני היושב-ראש, אני רוצה שתשמע.

יצחק פינדרוס: אומר הפקיד, שמסביר במשך דיון אחרי דיון, כשאוסאמה מגיע, עוד פעם, ומסביר: הכול בסדר, זה נמצא בחוק.

יצחק פינדרוס: אני אומר לו: טוב, אבל רק תחדד את זה, מילה אחת.

יצחק פינדרוס: אומר לי: ההסתייגות הזאת יש לה משמעות תקציבית, אתה חייב רוב מיוחס לעניין.

יצחק פינדרוס: אבל לא הבנתי, אם זה מופיע מראש, אז למה יש לזה משמעות תקציבית?

יצחק פינדרוס: אם זה לא מופיע - - -

דוד ביטן: תשובה לא נכונה.

דוד ביטן: אתה צודק.

דוד ביטן: אם זה בפנים - - -

יצחק פינדרוס: עכשיו אני רוצה להגיד לך יותר מזה.

יצחק פינדרוס: אני אומר לפקיד: אין לזה משמעות תקציבית, תבדוק.

יצחק פינדרוס: עד לרגע זה הוא לא חזר אליי.

יצחק פינדרוס: מסבירים לי ככה: בתקנות של הכנסת זה ככה.

יצחק פינדרוס: על אף שאין לזה משמעות תקציבית, אם ההסתייגות עוברת היא לא נכנסת לספר החוקים.

יצחק פינדרוס: אתם יודעים למה?

יצחק פינדרוס: כי הפקיד אמר בוועדה שיש לה משמעות תקציבית, גם אם אין לה.

יצחק פינדרוס: זאת אומרת, פשוט מרמים אותך.

יצחק פינדרוס: והכי גרוע – התקשרתי אליו היום ושאלתי אותו: אין לך המשמעות התקציבית, אבל לפחות יש לך משמעות תקציבית?

יצחק פינדרוס: הוא אומר: לא, אבל זו שאלה של מדיניות.

יצחק פינדרוס: לא הבנתי, מי קובע מדיניות, הפקיד או הכנסת?

יצחק פינדרוס: חבורה של נוכלים, רמאים, חושבים שכולם מטומטמים.

דוד ביטן: לא צריך להגיד את זה.

דוד ביטן: אל תגיד את זה.

יצחק פינדרוס: יום אחד זה יתהפך עליהם.

יצחק פינדרוס: תודה רבה.

דוד ביטן: טוב, רבותיי, אני עובר להצבעה.

קריאה: אז כולם מסירים?

דוד ביטן: הסירו כבר, אמרו.

אחמד טיבי: אדוני היושב-ראש, יש לי זכות דיבור - - -

דוד ביטן: יש לך זכות דיבור, נכון, אחמד טיבי.

אחמד טיבי: אני מוותר, אני אברך מפה את יוזם החוק.

דוד ביטן: מאה אחוז, בסדר.

דוד ביטן: בואו נצביע קודם, בסדר?

דוד ביטן: סעיפים 1 ו-2, כנוסח הוועדה, בקריאה שנייה, לאחר שהוסרו כל ההסתייגויות.

דוד ביטן: בעד סעיפים 1–2 – 8

דוד ביטן: נמנעים – אין

דוד ביטן: שמונה בעד, אפס נגד.

דוד ביטן: הצעת החוק עברה בקריאה שנייה.

דוד ביטן: עכשיו נעבור לקריאה שלישית.

דוד ביטן: קריאה שלישית, רבותיי.

דוד ביטן: להצביע, קריאה שלישית, רבותיי.

דוד ביטן: בעד החוק – 10

דוד ביטן: נמנעים – אין

דוד ביטן: איך נהיו לי עשרה פתאום?

דוד ביטן: טוב.

דוד ביטן: עשרה בעד, אפס נגד.

ג'ידא רינאוי-זועבי: - - -

דוד ביטן: נוסיף אותך.

דוד ביטן: לא, אבל לא היית.

דוד ביטן: רוצה שנוסיף אותך?

קריאה: - - -

דוד ביטן: למה לא? היא הייתה פה.

דוד ביטן: לא הייתה?

דוד ביטן: טוב, לפרוטוקול הצבעת בעד.

דוד ביטן: אבל אי-אפשר להוסיף אותך.

דוד ביטן: עשרה בעד, אפס נגד.

דוד ביטן: החוק עבר בקריאה שלישית ונרשם בספר החוקים.

דוד ביטן: תם סדר-היום, הישיבה הבאה – מה עכשיו?

דוד ביטן: אה, בוא.

דוד ביטן: אחמד, בוא.

דוד ביטן: אבל הוא כבר בירך בערבית, אל תאריך לנו את זה עכשיו גם בערבית.

אחמד טיבי: תפסנו את כל מושכות השלטון.

דוד ביטן: רגע, תמתין שנייה.

דוד ביטן: בבקשה, לסגנית מזכיר הכנסת יש הודעה.

אלינור ימין: תודה.

אלינור ימין: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת מסקנות ועדת החינוך, התרבות והספורט בעקבות דיון מהיר בהצעתם של חברי הכנסת יוראי להב הרצנו ואלינה ברדץ' יאלוב בנושא: המענים לסטודנטים להט"בים בקמפוסי אוניברסיטאות ומכללות; ובעקבות דיון מהיר בהצעתם של חברי הכנסת מופיד מרעי ועלי סלאלחה בנושא: הסדרת מעמדם של המורים העובדים בתוכנית החינוכית לתלמידים חולים.

אלינור ימין: תודה.

יצחק פינדרוס: אין לכם במה לעסוק חוץ מלהט"בים?

יצחק פינדרוס: אין לכם במה לעסוק חוץ מלהט"בים כל היום?

דוד ביטן: מה אתה רוצה שאני אגיד לך?

דוד ביטן: (קריאה שנייה וקריאה שלישית)

דוד ביטן: בבקשה, אחמד טיבי, ברכות.

אחמד טיבי: ברכות.

אחמד טיבי: רבותיי, מכובדי היושב-ראש, אדוני השר - -

דוד ביטן: ברכות.

דוד ביטן: עוד מעט אני מסיים.

אחמד טיבי: זה ברכות היוזם בדרך כלל.

אחמד טיבי: - - החוק הזה הוא חוק חשוב, ולכן כבר ב-2016 חברי אוסאמה סעדי ואני וחברתנו עאידה תומא סלימאן העברנו אותו בקריאה טרומית, בתיאום עם השר חיים כץ.

אחמד טיבי: אתה היית יושב-ראש הקואליציה.

דוד ביטן: נכון.

אחמד טיבי: אבל מאז ועד היום הוא נתקע, כי אין מקור תקציבי, אין מימון.

אחמד טיבי: לפני מספר חודשים הייתה הזדמנות, נקרתה הזדמנות בפניי בוועדת הכספים.

אחמד טיבי: ניצלנו את ההזדמנות הזאת וגייסנו באמצעות ועדת הכספים מימון לחוק שמדבר על השוואת דמי ביטוח לאומי של סטודנטים שלומדים בחו"ל לסטודנטים שלומדים בארץ, במוסדות להשכלה גבוהה.

אחמד טיבי: המימון שהצלחנו הוא 12 מיליון שקל לשנה, לשנתיים.

אחמד טיבי: כלומר, גייסתי 24 מיליון שקל, ואז החוק התחיל לרוץ קדימה.

אחמד טיבי: ומה החוק אומר?

אחמד טיבי: החוק אומר שסטודנטים שלומדים בחו"ל, שכיום משלמים בחודש 175 שקלים דמי ביטוח לאומי בהשוואה ל-125 – לסטודנטים שלומדים בארץ.

אחמד טיבי: א.

אחמד טיבי: אלה שלומדים בחוץ לארץ לא מקבלים שירותי בריאות ורפואה וטיפול רפואי כאן בארץ; ב.

אחמד טיבי: בדרך כלל פה מקבלים מלגות יותר מאשר בחוץ לארץ, וסיוע כספי.

אחמד טיבי: ולכן צריך להקל יותר עליהם, לפחות להשוות את מה שקורה בחוץ לארץ עם דמי הביטוח הלאומי כאן.

אחמד טיבי: הדברים התקבלו והיה דיון בקריאה ראשונה, שנייה ושלישית לאחרונה, בדיוני הוועדה.

אחמד טיבי: כאשר גייסתי את התקציב ראו לנכון חברי כנסת נוספים מכל הסיעות להצטרף.

אחמד טיבי: אני וחברי אוסאמה בירכנו על כך.

אחמד טיבי: שלושה חברים מהרשימה המשותפת יוזמים – אני, אוסאמה, עאידה תומא סלימאן, ונציג מכל סיעה אחרת כמעט.

אחמד טיבי: כי ציבור הסטודנטים הוא ציבור חשוב, כ-20,000 סטודנטים יש בחוץ לארץ, כ-60% מהם הם סטודנטים ערבים.

אחמד טיבי: להוריד 50 שקל בחודש זה חשוב, למה?

אחמד טיבי: כי זה 600 שקל בשנה ואלפי שקלים, למי שלומד רפואה למשל, במשך כל תקופת הלימודים.

אחמד טיבי: ועל כן אני חושב שזו בשורה טובה לסטודנטים.

אחמד טיבי: ככה צריכה להיעשות עבודה גם בוועדת הכספים, גם מול משרדי הממשלה.

אחמד טיבי: לעיתים גם כשאתה באופוזיציה אתה מצליח להעביר דברים, וזה חשוב.

אחמד טיבי: ברשותך, כמה מילים בערבית.

אחמד טיבי: (אומר דברים בשפה הערבית).

אחמד טיבי: תודה רבה.

אחמד טיבי: שוכרן.

דוד ביטן: תודה, אחמד.

דוד ביטן: תם סדר-היום.

דוד ביטן: הישיבה הבאה תתקיים מחר, יום רביעי, ט' בסיוון התשפ"ב, 8 ביוני 2022, בשעה 11:00.

דוד ביטן: ישיבה זו נעולה.